MT Il-Ġurnal Uffiċjali tal-Unjoni Ewropea L 49/6

REGOLAMENT TA' IMPLIMENTAZZJONI TAL-KUMMISSJONI (UE) 2017/325

tal-24 ta' Frar 2017

li jimponi dazju antidumping definittiv fuq importazzjonijiet ta' ħjut b'saħħithom ħafna (high tenacity) ta' poliesteri li joriġinaw mir-Repubblika tal-Poplu taċ-Ċina wara rieżami ta' skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”) u, b'mod partikolari, l-Artikolu 11(2) tiegħu,

Billi:

A. PROĊEDURA

1. Miżuri fis-seħħ

(1) Bir-Regolament (UE) Nru 1105/2010 (2), il-Kunsill impona dazju definittiv antidumping fuq importazzjonijiet ta' ħjut b'saħħithom ħafna (high tenacity) ta' poliesteri li joriġinaw fir-Repubblika tal-Poplu taċ-Ċina (“ir-RPĊ”, jew “iċ-Ċina”).

(2) Il-miżuri imposti ħadu l-forma ta' dazju ad valorem b'rata residwa ta' 9,8 % filwaqt li l-kumpaniji li fuqhom ġew imposti d-dazji antidumping irċevew rata ta' dazju individwali li tvarja minn 5,1 % sa 9,8 %. Fl-investigazzjoni oriġinali nstab li żewġ kumpaniji ma kinux qed iwettqu dumping.

2. Talba għal rieżami tal-iskadenza

(3) Wara l-pubblikazzjoni ta' avviż ta' skadenza imminenti (3) tal-miżuri antidumping fis-seħħ, il-Kummissjoni rċeviet talba għall-bidu ta' rieżami ta' skadenza ta' dawn il-miżuri skont l-Artikolu 11(2) tar-Regolament bażiku.

(4) It-talba saret fil-31 ta' Awwissu 2015 minn CIRFS (“The European Manmade Fibres Association” jew “l-applikant”) f'isem il-produtturi li jirrappreżentaw aktar minn 25 % tal-produzzjoni totali tal-Unjoni tal-ħjut b'saħħithom ħafna (high tenacity) ta' poliesteri.

(5) It-talba kienet ibbażata fuq ir-raġuni li l-iskadenza tal-miżuri aktarx kienet tirriżulta f'kontinwazzjoni u/jew rikorrenza ta' dumping u ħsara lill-industrija tal-Unjoni.

3. Bidu ta' rieżami ta' skadenza

(6) Wara li kkonsultat mal-Kumitat, stabbilit bl-Artikolu 15(1) tar-Regolament bażiku u ddeterminat li kien hemm biżżejjed evidenza għall-bidu ta' rieżami ta' skadenza, il-Kummissjoni ħabbret fit-28 ta' Novembru 2015, permezz ta' notifika ippubblikata f'Il-Ġurnal Uffiċjali tal-Unjoni Ewropea (4) (“Notifika ta' bidu”), il-bidu ta' rieżami ta' skadenza skont l-Artikolu 11(2) tar-Regolament bażiku.

4. Investigazzjoni tar-rieżami ta' skadenza

4.1. Perjodi rilevanti koperti mill-investigazzjoni tar-rieżami ta' skadenza

(7) L-investigazzjoni tal-probabbiltà ta' kontinwazzjoni jew ta' rikorrenza ta' dumping u ta' dannu kopriet il-perjodu mill-1 ta' Ottubru 2014 sat-30 ta' Settembru 2015 (“il-perjodu tal-investigazzjoni ta' rieżami” jew “PIR”). L-eżami tax-xejriet rilevanti għall-valutazzjoni tal-probabbiltà ta' kontinwazzjoni jew ta' rikorrenza ta' dannu kopra l-perjodu mill-1 ta' Jannar 2012 sat-tmiem tal-perjodu tal-investigazzjoni ta' rieżami (il-“perjodu kkunsidrat”).

4.2. Il-partijiet ikkonċernati mill-investigazzjoni u l-kampjunar

(8) Il-Kummissjoni avżat uffiċjalment lill-applikant, lill-produtturi esportaturi u lill-importaturi magħrufa li huma kkonċernati u lir-rappreżentanti tal-pajjiż esportatur dwar il-bidu tar-rieżami tal-iskadenza.

(9) Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta ta' smigħ fil-limiti ta' żmien stipulati fin-Notifika ta' bidu. Ebda parti interessata ma talbet smigħ quddiem il-Kummissjoni.

(10) Fid-dawl tal-għadd apparentement kbir ta' produtturi esportaturi Ċiniżi kif ukoll ta' importaturi mhux relatati fl-Unjoni, fin-Notifika ta' bidu kien previst kampjunar skont l-Artikolu 17 tar-Regolament bażiku.

(11) Sabiex il-Kummissjoni tkun tista' tiddeċiedi jekk ikunx meħtieġ kampjunar u, jekk iva, biex tagħżel kampjun rappreżentattiv, il-produtturi esportaturi u l-importaturi Ċiniżi mhux relatati ġew mitluba jippreżentaw irwieħhom fi żmien 15-il jum mill-bidu tar-rieżami u jipprovdu lill-Kummissjoni bl-informazzjoni mitluba fin-Notifika ta' bidu.

(12) Ebda produttur esportatur Ċiniż ma kkoopera mal-investigazzjoni.

(13) B'kollox ġew ikkuntattjati sitt importaturi mhux relatati fl-istadju tal-pubblikazzjoni tan-Notifika ta' bidu. Waslu tweġibiet mingħand 15-il importatur mhux relatati. Minħabba l-għadd kbir ta' importaturi li kkooperaw il-Kummissjoni ħadet kampjun. Il-Kummissjoni għażlet il-kampjun fuq il-bażi tal-akbar volum rappreżentattiv ta' importazzjonijiet li jistgħu jiġu investigati b'mod raġonevoli fiż-żmien disponibbli. Il-kampjun magħżul oriġinarjament kien jikkonsisti fi tliet kumpaniji u kien jirrappreżenta 29 % tal-volum ta' importazzjonijiet stmat mir-RPĊ lejn l-Unjoni u 85 % tal-volumi ta' importazzjonijiet irrapportati mill-15-il persuna li wieġbu. Ġiet riċevuta biss it-tweġiba ta' importatur mhux relatat wieħed għall-kwestjonarju.

(14) B'kollox ġew ikkuntattjati għaxar utenti magħrufin fl-istadju tal-pubblikazzjoni tan-Notifika ta' bidu. Waslu tweġibiet mingħand erbgħa minnhom. Il-kampjunar ma kienx previst għall-utenti u l-Kummissjoni ddeċidiet li tinvestigahom kollha.

(15) Ħames produtturi tal-Unjoni li rrappreżentaw madwar 97 % tal-produzzjoni tal-Unjoni ta' ħjut b'saħħithom ħafna (high tenacity) ta' poliesteri fil-PIR kkooperaw mal-Kummissjoni. Fid-dawl ta' dan in-numru żgħir, il-Kummissjoni ddeċidiet li ma tapplikax kampjunar.

4.3. Il-kwestjonarji u l-verifika

(16) Intbagħtu kwestjonarji lill-ħames produtturi tal-Unjoni li kkooperaw u lil produttur wieħed f'pajjiż analogu potenzjali, li qabel li jikkoopera.

(17) Saru żjarat ta' verifika fil-bini tal-kumpaniji li ġejjin: (a) Il-produtturi tal-Unjoni: — Brilen Tech S. A., Spanja — Sioen Industries NV, Il-Belġju — DuraFiber Technologies (DFT) SAS, Franza — DuraFiber Technologies (DFT) GmbH, il-Ġermanja — PHP Fibers GmbH, il-Ġermanja (b) Produttur f'pajjiż analogu: — DuraFiber Technologies, l-Istati Uniti tal-Amerka (“l-Istati Uniti”)

B. IL-PRODOTT IKKONĊERNAT U PRODOTT SIMILI

1. Il-prodott ikkonċernat

(18) Il-prodott ikkonċernat huwa ħjut b'saħħithom ħafna (high tenacity) ta' poliesteri (għajr ħajt tal-ħjata), mhux disponibbli għall-bejgħ għall-konsumaturi, inkluż il-monofilament ta' anqas minn 67 deċiteks li joriġina mir-RPĊ (“il-prodott ikkonċernat” jew “HTY”) li bħalissa jaqa' taħt il-kodiċi NM 5402 20 00.

2. Prodott simili

(19) L-investigazzjoni tar-rieżami kkonfermat li l-prodott ikkonċernat, il-ħjut b'saħħithom ħafna (high tenacity) ta' poliesteri prodott u mibjugħ mill-industrija tal-Unjoni fis-suq tal-Unjoni u l-ħjut b'saħħithom ħafna (high tenacity) ta' poliesteri prodott u mibjugħ fil-pajjiż analogu (l-Istati Uniti) għandhom l-istess karatteristiċi fiżiċi, tekniċi u kimiċi bażiċi u l-istess użi bażiċi. Għaldaqstant, dawn il-prodotti jitqiesu li huma prodotti simili fis-sens tal-Artikolu 1(4) tar-Regolament bażiku.

C. IL-PROBABBILTÀ TA' TKOMPLIJA JEW TA' RIKORRENZA TAD-DUMPING

(20) Skont l-Artikolu 11(2) tar-Regolament bażiku, il-Kummissjoni l-ewwel eżaminat jekk l-iskadenza tal-miżuri eżistenti tistax twassal biex id-dumping mir-RPĊ ikompli jew jerġa' jseħħ.

1. Kooperazzjoni mir-RPĊ

(21) Ebda produttur esportatur Ċiniż ma kkoopera mal-investigazzjoni. Fin-nuqqas ta' kooperazzjoni mill-produtturi esportaturi fir-RPĊ, l-analiżi globali, inkluż il-kalkolu tad-dumping, kienet ibbażata fuq fatti disponibbli skont l-Artikolu 18 tar-Regolament bażiku. Għaldaqstant, il-probabbiltà ta' kontinwazzjoni ta' rikorrenza ta' dumping ġiet ivvalutata billi ntużat talba ta' rieżami ta' skadenza, flimkien ma' sorsi oħrajn ta' informazzjoni, bħal statistiċi tal-kummerċ dwar l-importazzjonijiet u l-esportazzjonijiet (l-Eurostat u d-dejta tal-esportazzjoni Ċiniża), it-tweġiba mingħand il-produttur ta' pajjiż analogu u informazzjoni oħra disponibbli pubblikament (5).

(22) In-nuqqas ta' kooperazzjoni affettwat it-tqabbil tal-valur normali mal-prezz tal-esportazzjoni ta' tipi ta' prodott differenti. Skont l-Artikolu 18 tar-Regolament bażiku, tqies xieraq li jiġu stabbiliti kemm il-valur normali kif ukoll il-prezz tal-esportazzjoni fuq bażi globali.

(23) Skont l-Artikolu 11(9) tar-Regolament bażiku, l-istess metodoloġija użata sabiex jiġi stabbilit id-dumping fl-investigazzjoni oriġinali ġiet segwita kull meta nstab li ma nbidlux iċ-ċirkostanzi.

2. Dumping matul il-perjodu tal-investigazzjoni ta' rieżami

(a) Il-pajjiż analogu

(24) Il-valur normali ġie ddeterminat abbażi tal-prezzijiet imħallsa f'pajjiż terz xieraq b'ekonomija tas-suq (“il-pajjiż analogu”), skont l-Artikolu 2(7)(a) tar-Regolament bażiku.

(25) Fl-investigazzjoni oriġinali, it-Tajwan intuża bħala pajjiż analogu għall-iskopijiet tal-istabbiliment tal-valur normali fir-rigward tar-RPĊ. Fin-Notifika ta' bidu, il-Kummissjoni infurmat lil partijiet interessati li qieset l-użu tat-Tajwan bħala pajjiż analogu u stiednet lill-partijiet biex jikkummentaw. In-Notifika ta' bidu żiedet ukoll li, skont l-informazzjoni disponibbli għall-Kummissjoni, setgħu nstabu fornituri oħrajn tal-ekonomija tas-suq tal-Unjoni, fost l-oħrajn, fl-Istati Uniti u fir-Repubblika tal-Korea.

(26) Parti interessata minnhom appoġġat l-għażla tat-Tajwan bħala pajjiż analogu, minħabba t-tagħmir u l-proċess tal-produzzjoni simili għal dawk użati mill-produtturi Ċiniżi. Madankollu, ebda produttur mit-Tajwan ma qabel li jikkoopera mal-investigazzjoni.

(27) Abbażi tal-istatistika tal-importazzjonijiet u l-informazzjoni mit-talba għal rieżami, apparti t-Tajwan, il-Kummissjoni qieset għadd ta' pajjiżi oħrajn bħala pajjiżi analogi potenzjali, bħar-Repubblika tal-Korea, l-Indja, il-Ġappun u l-Istati Uniti tal-Amerka (6). Intbagħtu talbiet għal kooperazzjoni lill-produtturi u lill-assoċjazzjonijiet magħrufin kollha minn dawn il-pajjiżi. Produttur wieħed biss fl-Istati Uniti (Dura Fibres) qabel li jikkoopera.

(28) Il-Kummissjoni sabet li l-Istati Uniti kellhom rata tad-dazju doganali konvenzjonali sinifikanti (8,8 %) fuq l-importazzjonijiet ta' HTY minn pajjiżi terzi, iżda ebda dazju antidumping. Dura Fibres hija l-uniku produttur tal-prodott ikkonċernat fl-Istati Uniti tal-Amerka li kellu madwar 30 % tas-sehem mis-suq matul il-perjodu ta' investigazzjoni tar-rieżami, huwa soġġett għal kompetizzjoni b'saħħitha mill-pajjiżi esportaturi (7).

(29) Fid-dawl ta' dan li ntqal hawn fuq u fin-nuqqas ta' xi kumment ieħor, il-Kummissjoni kkonkludiet li l-Istati Uniti huma pajjiż analogu xieraq skont l-Artikolu 2(7)(a) tar-Regolament bażiku.

(b) Valur normali

(30) L-informazzjoni riċevuta mingħand il-produttur li kkoopera fil-pajjiż analogu ntużat bħala bażi għad-determinazzjoni tal-valur normali.

(31) Skont l-Artikolu 2(2) tar-Regolament bażiku, il-Kummissjoni l-ewwel eżaminat jekk il-volum totali tal-bejgħ domestiku tal-prodott simili lil klijenti indipendenti magħmul minn produtturi li kkooperaw fl-Istati Uniti kienx rappreżentattiv meta mqabbel mal-volum totali mir-RPĊ għall-Unjoni, jiġifieri jekk il-volum totali ta' tali bejgħ domestiku kienx jirrappreżenta mill-inqas 5 % tal-volum totali tal-bejgħ f'esportazzjoni tal-prodott ikkonċernat lejn l-Unjoni. Fuq din il-bażi, instab li l-bejgħ domestiku fil-pajjiż analogu kien rappreżentattiv.

(32) Il-Kummissjoni mbagħad eżaminat ukoll jekk il-bejgħ domestiku tal-prodott simili jistax jitqies li qed isir fil-perkors normali tal-kummerċ skont l-Artikolu 2(4) tar-Regolament bażiku. Għalhekk, il-valur normali ġie bbażat fuq il-prezz domestiku effettiv, li ġie kkalkolat bħala prezz medju tal-bejgħ domestiku li sar matul il-perjodu tal-investigazzjoni ta' rieżami.

(c) Prezz tal-esportazzjoni

(33) Kif iddikjarat fil-premessa 15 hawn fuq, il-produtturi esportaturi Ċiniżi ma kkooperawx fl-investigazzjoni. Għalhekk, il-prezz tal-esportazzjoni ġie stabbilit fuq il-bażi tal-aħjar informazzjoni disponibbli, skont l-Artikolu 18 tar-Regolament bażiku.

(34) Il-prezz CIF fil-fruntiera tal-Unjoni ġie stabbilit fuq il-bażi tal-istatistiki disponibbli fuq Eurostat. Il-volumi importati mill-produtturi Ċiniżi li nstabu li ma kinux qed iwettqu dumping fl-investigazzjoni oriġinali (madwar 40 % tal-importazzjonijiet Ċiniżi) ma ġewx ikkunsidrati għad-determinazzjoni tal-prezz tal-esportazzjoni.

(35) Parti interessata ddikjarat li l-volumi minn produtturi Ċiniżi li nstabu li mhux qed jagħmlu dumping fl-investigazzjoni oriġinali ma kellhomx jiġu esklużi mill-kalkolu tal-marġni tad-dumping għax ma hemm l-ebda dispożizzjoni f'dan is-sens fir-Regolament bażiku, Madankollu, hija l-prassi tal-Kummissjoni (8), fl-applikazzjoni tal-interpretazzjoni tal-Ftehim dwar l-Antidumping ipprovdut mill-Korp għas-Soluzzjoni tat-Tilwim tad-WTO fil-każ Beef and rice (9), li teskludi kumpaniji mir-rieżami li fir-rigward tagħhom ikun instab marġni ta' dumping de minimis fl-investigazzjoni inizjali. Għaldaqstant, it-talba ġiet miċħuda.

(d) Paragun

(36) Il-Kummissjoni qabblet il-valur normali u l-prezz tal-esportazzjoni fuq bażi ta' kif joħroġ mill-fabbrika. Fejn iġġustifikat mill-ħtieġa li jiġi żgurat paragun ġust, il-Kummissjoni aġġustat il-valur normali u l-prezz tal-esportazzjoni għal differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku.

(37) Rigward il-prezzijiet domestiċi tal-produttur tal-pajjiż analogu saru aġġustamenti għall-ispejjeż tat-trasportazzjoni domestika u l-ispejjeż tal-ippakkjar ((2 %–4 %) tal-valur tal-fattura) u l-kummissjonijiet (0,5 %–1,5 %). Fir-rigward tal-prezzijiet tal-esportazzjoni, il-valur tal-fabbrika “ex-works” ġie stabbilit billi tnaqqas mill-prezz CIF fil-fruntiera tal-Unjoni l-perċentwal għat-trasport, għall-assigurazzjoni, għall-immaniġġar u għal allokazzjonijiet oħrajn, kif stmati fit-talba għal rieżami (12,98 %). Fir-rigward tal-gratifiki għall-bejgħ tal-esportazzjonijiet, parti interessata kkritikat l-applikazzjoni tal-Artikolu 18 tar-Regolament bażiku u ssuġġeriet li jenħtieġ li l-gratifiki mill-produttur tal-pajjiż analogu jintużaw minflok l-istima inkluża fit-talba għal rieżami. Madankollu, ma jidhirx li dan il-metodu huwa xieraq billi l-gratifiki rappurtati mill-produttur tal-pajjiż analogu jirreferu għall-bejgħ domestiku fl-Istati Uniti tal-Amerka u ma għandhom l-ebda rilevanza għall-istima tal-gratifiki tal-esportazzjonijiet mir-RPĊ lejn l-Unjoni. Għaldaqstant, fin-nuqqas ta' informazzjoni kredibbli oħra, il-Kummissjoni tiddependi fuq l-istima għal gratifiki ta' bejgħ tal-esportazzjoni pprovduti f'din it-talba.

(e) Il-marġni tad-dumping

(38) Fuq il-bażi ta' dan ta' hawn fuq, il-marġni ta' dumping espress bħala perċentwali tal-prezz ħieles fil-fruntiera tal-Unjoni, qabel id-dazju, instab li kien 54,4 %.

(39) Minkejja d-differenza sinifikanti bejn il-marġni tad-dumping li nstab fl-investigazzjoni oriġinali u dak li rriżulta mill-analiżi kurrenti, ma kien hemm ebda indikazzjoni ta' bidla fl-imġiba tal-esportazzjoni mill-produtturi Ċiniżi. Għall-kuntrarju, huwa plawżibbli li r-raġuni għad-differenza tista' tkun dovuta primarjament għall-impossibbiltà (minħabba n-nuqqas ta' kooperazzjoni mill-produtturi esportaturi Ċiniżi) li ssir analiżi ddettaljata skont it-tip ta' prodott.

(f) Konklużjoni dwar id-dumping fil-perjodu tal-investigazzjoni tar-rieżami

(40) Il-Kummissjoni sabet li l-produtturi esportaturi Ċiniżi komplew jesportaw il-prodott ikkonċernat lejn l-Unjoni bi prezzijiet oġġetti ta' dumping matul il-perjodu tal-investigazzjoni ta' rieżami.

3. Evidenza dwar il-probabbiltà tal-kontinwazzjoni tad-dumping

(41) Il-Kummissjoni analizzat ukoll jekk kienx hemm probabbiltà ta' kontinwazzjoni ta' dumping jekk il-miżuri jiskadu. Meta għamlet dan, analizzat il-kapaċità tal-produzzjoni u l-kapaċità żejda fiċ-Ċina, l-imġiba tal-esportaturi Ċiniżi fi swieq oħra, is-sitwazzjoni fis-suq domestiku taċ-Ċina u kemm hu attraenti s-suq tal-Unjoni.

(a) Il-kapaċità ta' produzzjoni u l-kapaċità ta' riżerva fir-RPĊ

(42) Id-determinazzjoni tal-kapaċità ta' riżerva fiċ-Ċina tbati min-nuqqas ta' kooperazzjoni tal-produtturi esportaturi Ċiniżi. Sabiex tiġbor l-akbar ammont ta' informazzjoni possibbli, il-Kummissjoni talbet informazzjoni mingħand żewġ assoċjazzjonijiet ta' esportaturi Ċiniżi (il-Kamra tal-Kummerċ Internazzjonali taċ-Ċina, “CCOIC”, u l-Kamra tal-Kummerċ taċ-Ċina għall-importazzjoni u għall-esportazzjoni tat-tessuti, “CCCT”), li l-membri tagħhom jammontaw għal aktar minn nofs il-kapaċità tal-produzzjoni stmata taċ-Ċina. Dawn l-assoċjazzjonijiet bagħtu tweġiba ddettaljata, li madankollu ma setgħetx tiġi vverifikata minħabba n-nuqqas ta' kooperazzjoni mill-produtturi esportaturi. Il-paragrafi li ġejjin juru l-informazzjoni pprovduta, u jqabbluha ma' informazzjoni oħra disponibbli (mit-talba ta' rieżami u sorsi oħrajn disponibbli (10)).

(43) Skont is-CCOIC-CCCT, il-kapaċità żejda fiċ-Ċina ppreżentat biss żieda limitata fil-perjodu 2012-PIR u setgħet tiġi stmata bħala li kienet qed tevolvi minn punt tat-tluq ta' 150 000–250 000 tunnellati metriċi (MT) fl-2012 għal livell ta' 200 000–300 000 MT fil-perjodu ta' investigazzjoni ta' rieżami.

(44) Is-servizzi tal-Kummissjoni għamlu kalkolu ddettaljat tal-kapaċità ta' riżerva wkoll fuq il-bażi ta' informazzjoni disponibbli oħra. L-elementi ewlenin ta' dan il-kalkolu huma (i) il-kapaċità installata tal-produtturi Ċiniżi; (ii) id-domanda domestika; (iii) l-esportazzjonijiet lejn pajjiżi oħrajn.

(45) Rigward il-konsum domestiku taċ-Ċina, il-partijiet interessati kollha jidhru li jaqblu fuq id-dejta li tinsab fit-talba. Din id-dejta tbassar tkabbir fid-domanda domestika fiċ-Ċina fil-perjodu kkunsidrat (+ 20 %, minn madwar 900 000 MT fl-2012 għal madwar 1 150 000 MT fl-2015).

(46) Rigward id-dejta dwar l-esportazzjonijiet taċ-Ċina, il-Kummissjoni kkunsidrat l-istatistiki taċ-Ċina dwar l-esportazzjonijiet, li wrew tkabbir ta' 47 % fil-perjodu 2012-PIR.

(47) Fl-aħħar nett, rigward l-istima tal-kapaċità tal-produzzjoni Ċiniża, skont it-talba tal-ilmentatur, li tirreferi għal studju tas-settur rikonoxxut internazzjonalment (11), il-kapaċità Ċiniża bdiet b'aktar minn 1 600 000 MT fl-2012 u laħqet madwar 2 400 000 MT fil-perjodu ta' investigazzjoni ta' rieżami. Tabella 1 (f'1 000 MT) 2012 2013 2014 PIR Kapaċità taċ-Ċina (12) 1 633 1 828 2 126 2 370 (13) Domanda domestika (12) 896 985 1 057 1 158 (13) Esportazzjonijiet (14) 255 294 362 376 L-użu tal-kapaċità (%) 71 70 67 65 Kapaċità ta' riżerva 482 549 707 836

(48) Abbażi ta' dan il-kalkolu, il-kapaċità żejda tal-produtturi Ċiniżi kienet stmata għal aktar minn 800 000 MT fil-perjodu ta' investigazzjoni tar-rieżami, jiġifieri seba' darbiet aktar mis-suq totali disponibbli tal-UE (15) u kważi disa' darbiet aktar mill-volumi tal-produzzjoni mill-produtturi tal-UE (stmat għal 92 461 MT).

(49) Bħala konklużjoni, hemm raġunijiet għaliex wieħed jemmen li l-istima tal-kapaċità proposta minn CCOIC u CCCT hija konservattiva wisq. B'mod partikolari, meta mqabbla mal-istimi tad-domanda domestika u tal-esportazzjonijiet taċ-Ċina, dawn l-istudji jwasslu għal rata ta' użu tal-kapaċità ta' aktar minn 90 % għas-snin 2012 u 2013, li jissuġġerixxi li l-kapaċità tal-produzzjoni għal dawk is-snin kienet ferm sottovalutata. F'kull każ, anki jekk jiġi aċċettat dan il-kalkolu, il-kapaċità ta' riżerva eżistenti tal-produtturi Ċiniżi xorta waħda tkun tammonta għal 200 000–300 000 MT, li tiġi [daqs jew akbar mid-]daqs totali tas-suq Ewropew (madwar 217 000 MT, li madwar 98 000 MT minnha hija servita minn prodotti Ċiniżi diġà).

(50) Fir-rigward tal-kalkolu tal-kapaċità proposta mis-CCOIC u mis-CCCT, l-istess assoċjazzjonijiet ikkontestaw il-konklużjoni li l-istima tal-kapaċità tagħhom tkun konservattiva wisq. Fil-fehma tagħhom, fin-nuqqas ta' dejta vverifikata jenħtieġ li kemm l-istima tagħhom kif ukoll l-istudju indipendenti jitqiesu bħala “ugwalment mhux kredibbli”. Madankollu, l-istima fornuta mis-CCOIC u mis-CCCT ma kinitx tidher stmata għolja żżejjed fir-rigward tad-dejta inkluża fl-istudju indipendenti biss, iżda anki għal dejta magħrufa jew mhux kontestata bħall-konsum domestiku Ċiniż u l-esportazzjonijiet Ċiniżi. Pereżempju, fir-rigward tas-sena 2012, l-assoċjazzjonijiet Ċiniżi stmaw produzzjoni attwali Ċiniża ta' 1 000 000 MT. Madankollu, għal dik is-sena, is-somma ta' konsum domestiku Ċiniż (dejta li mhijiex ikkontestata mill-assoċjazzjonijiet) u volumi ta' esportazzjonijiet (kif estratti mill-bażi tad-dejta tal-esportazzjonijiet Ċiniżi) ammontat għal 1 151 000 MT, jiġifieri 15,1 % ogħla mill-figura ta' produzzjoni stmata. Għaldaqstant, f'dan il-każ, id-dejta pprovduta miż-żewġ assoċjazzjonijiet tidher konservattiva wisq billi l-figuri ta' produzzjoni rrappurtati ma jippermettux li jiġi sostnut il-konsum ikkalkulat.

(51) Barra minn hekk, id-dejta miġbura mill-assoċjazzjonijiet Ċiniżi tirrappreżenta biss madwar nofs il-produtturi taċ-Ċina, l-istudju indipendenti ġie fornut minn kumpanija ta' konsultazzjoni bi tletin sena esperjenza fil-qasam, li professjonalment tipprovdi lill-abbonati tagħha bi tbassir u stimi dwar is-suq tal-fibri. Għaldaqstant, filwaqt li jitqiesu kemm is-sors tad-dejta kif ukoll il-kredibbiltà tagħha (anki meta mqabbla ma' dak li ġie indikat fi studju indipendenti (16)), mhuwiex meħtieġ li tinbidel il-konklużjoni li skontha l-kalkolu tal-kapaċità żejda pprovdut mill-assoċjazzjoni Ċiniża jkun konservattiv wisq. Madankollu, ta' min jgħid li anki jekk jiġi aċċettat il-kalkolu propost, kif deskritt fil-paragrafu segwenti, il-konklużjoni dwar il-kapaċità żejda ma tinbidilx.

(52) Għaldaqstant, abbażi tal-kalkoli esposti hawn fuq, jidher ċar li l-kapaċità żejda Ċiniża hija enormi u tvarja (skont l-istimi) minn daqs li jirrappreżenta 92–138 % tad-daqs tas-suq tal-Unjoni, għal madwar 385 %. Jekk inqabblu l-kapaċità żejda taċ-Ċina mal-parti tas-suq tal-Unjoni li għadha mhijiex servita mill-prodotti Ċiniżi, din tvarja minn madwar 168–252 % sa madwar 700 %. Finalment, il-kapaċità żejda taċ-Ċina tirrappreżenta minn 216–324 % sa 904 % tal-produzzjoni tal-Unjoni tal-prodott investigat fil-perjodu ta' investigazzjoni ta' rieżami.

(53) Għaldaqstant, il-Kummissjoni kkonkludiet li l-produtturi Ċiniżi għandhom kapaċità żejda enormi għad-dispożizzjoni, meta mqabbla mad-daqs tas-suq Ewropew.

(b) L-attraenza tas-suq tal-Unjoni

(54) Iċ-Ċina tesporta kwantitajiet sinifikanti tal-prodott ikkonċernat lil pajjiżi terzi apparti l-Unjoni, speċjalment lejn l-Istati Uniti, ir-Repubblika tal-Korea, il-Brażil, l-Indja u t-Turkija. Il-paragun tal-livelli tal-prezz medju għal kull kg wera li l-prezz medju fis-swieq tal-esportazzjoni ewlenin fil-perjodu ta' investigazzjoni ta' rieżami kien allinjat jew anqas mill-prezz tal-bejgħ medju lejn l-Unjoni. Fis-suq tal-Istati Uniti (li jinsab fit-tieni post wara l-UE f'termini ta' volumi esportati), il-prezz medju fil-PIR huwa kemxejn aktar baxx minn dak Ewropew (1,85 USD/kg vs 1,89 USD/kg), filwaqt li fis-suq Korean (it-tielet suq tal-esportazzjonijiet għall-prodott ikkonċernat wara l-UE u l-Istati Uniti) il-prezz medju huwa aktar baxx b'mod sinifikanti (1,58 USD/kg, jiġifieri madwar 16 % aktar baxx mill-prezzijiet tal-UE). Fir-rigward ta' dawn is-sejbiet, parti interessata tenniet li hemm tliet swieq ta' esportazzjoni sinifikanti ta' oġġetti Ċiniżi meta l-prezzijiet medji jkunu ogħla mill-prezzijiet tas-suq tal-Unjoni, jiġifieri l-Kanada (1,90 USD/kg), l-Indoneżja (2,07 USD/kg) u l-Brażil (1,95 USD/kg). Fir-rigward ta' din l-istqarrija, ta' min l-ewwel jinnota li d-differenza fil-prezzijiet hija relattivament aktar baxxa (minn + 0,5 % għal + 9,4 %); barra minn hekk, id-daqs tal-esportazzjonijiet f'dawn is-swieq huwa pjuttost limitat meta mqabbel mal-esportazzjonijiet lejn l-Ewropa. Filwaqt li s-suq tal-Unjoni assorba 30,3 % tal-esportazzjonijiet Ċiniżi fil-PIR, il-Kanada tirrappreżenta biss 3,1 % tat-total u l-Brażil 5,1 %. Barra minn hekk, l-Indoneżja, li huwa l-pajjiż li jenfasizza l-ikbar differenza fil-prezzijiet (+ 9,4 %), jirrappreżenta biss 2 % tal-esportazzjonijiet Ċiniżi, għaldaqstant il-konklużjonijiet li wieħed jista' jislet minn dawn il-prezzijiet huma limitati. Barra minn hekk, il-parti interessata ma ssemmix erba' swieq oħra tal-esportazzjoni li jippreżentaw volumi simili ta' importazzjonijiet, jiġifieri l-Indja (5,6 %), it-Turkija (4,3 %), it-Tajwan (2,4 %), l-Afrika t'Isfel (2,3 %). F'dawn il-pajjiżi kollha l-prezzijiet medji kienu aktar baxxi minn dawk irrappurtati fl-Unjoni matul il-PIR, b'perċentwali li jvarjaw minn madwar 4 % għal aktar minn 12 %. Għaldaqstant, l-evidenza pprovduta ma kenitx biżżejjed biex tinbidel il-konklużjoni fir-rigward tal-attraenza tas-suq tal-Unjoni f'termini tal-prezzijiet.

(55) Għalkemm dan it-tqabbil ma jistax jitqies konklużiv minħabba n-nuqqas ta' informazzjoni dwar it-taħlita tat-tip ta' prodott, jidher li l-livell tal-prezzijiet fis-suq ewlieni tal-esportazzjonijiet jindika li l-preżenza tal-prattiki ta' dumping tista' tkun strutturali u komuni anki għal swieq ewlenin ta' destinazzjoni oħrajn tal-prodotti Ċiniżi.

(56) Madankollu, l-evidenza ewlenija tal-probabbiltà ta' kontinwazzjoni tad-dumping tinstab meta jiġu kkunsidrati l-volumi tal-esportazzjonijiet miċ-Ċina lejn l-UE. Tabilħaqq, l-evoluzzjoni tal-bejgħ mill-esportazzjonijiet fil-perjodu 2012-PIR turi li l-esportazzjoni mill-produtturi Ċiniżi żdiedet b'47 %. Dan huwa minnu anki meta l-analiżi teskludi l-bejgħ taż-żewġ esportaturi li nstabu mhumiex qed jagħmlu dumping fl-investigazzjoni oriġinali u għaldaqstant mhumiex soġġetti għall-miżuri antidumping attwali. Tabilħaqq, il-bejgħ mill-esportazzjonijiet tal-kumpaniji li jifdal fl-istess perjodu segwew tendenza simili (+ 48 %). Meta l-Kummissjoni qabblet din ir-rata ta' tkabbir mar-rata aktar limitata ta' tkabbir tad-domanda domestika fl-istess perjodu (+ 20 %), u mar-rata ferm aktar veloċi ta' tkabbir tal-kapaċità installata fiċ-Ċina (+ 54 % skont l-assoċjazzjonijiet tal-esportaturi, u + 69 % skont l-ilmentatur), deher ċar li l-kumpaniji Ċiniżi bilfors li jiddependu fuq strateġiji ta' pprezzar aggressivi fis-suq tal-esportazzjoni tagħhom sabiex jiksbu livell aċċettabbli ta' użu tal-kapaċità.

(57) Fir-rigward ta' dawn il-figuri ta' esportazzjoni, parti interessata tenniet li s-sehem tal-esportazzjonijiet Ċiniżi diretti lejn is-suq tal-Unjoni qed jonqos. Is-sehem tal-esportazzjonijiet Ċiniżi diretti lejn l-Unjoni naqas fil-perjodu mill-2012 sal-PIR minn madwar 35 % għal 30 %. Fir-rigward ta' din it-talba, ta' min jgħid li l-ewwel nett l-UE għadha s-suq ewlieni tal-esportazzjonijiet għall-esportaturi Ċiniżi. Barra minn hekk, dan it-tnaqqis żgħir huwa prinċipalment konsegwenza tal-prestazzjoni tajba tal-esportaturi Ċiniżi fi swieq oħrajn; prestazzjoni li jidher li hija kkawżata wkoll minn politiki ta' prezzar aggressivi f'dawk is-swieq. Pereżempju, fl-istess perjodu mill-2012 sal-PIR, l-esportaturi Ċiniżi lejn ir-Repubblika tal-Korea (suq li fih, kif jidher hawn fuq, il-prezzijiet Ċiniżi huma aktar baxxi mill-prezzijiet fl-UE fil-PIR b'madwar 16 %) żdiedu b'madwar 72 %. Fl-istess ħin, fis-suq Indoneżjan, li ssemma' hawn fuq bħala eżempju ta' pprezzar ġust (+ 9,4 % fuq il-prezz medju tal-Unjoni), il-prestazzjoni tal-esportazzjonijiet Ċiniżi batiet, b'volumi li naqsu b'madwar 16 %. Għaldaqstant, fid-dawl ta' din l-analiżi, il-konklużjoni li l-kumpaniji Ċiniżi jkollhom jiddependu fuq strateġiji ta' pprezzar aggressivi fis-suq tal-esportazzjonijiet tagħhom hija kkonfermata.

(58) Barra minn hekk, rigward it-tbassir għall-futur, studju indipendenti settorjali jbassar li d-domanda fiċ-Ċina għal fibri magħmulin mill-bniedem (kategorija tal-prodotti usa', li tinkludi l-prodott ikkonċernat) se tibqa' kostanti mill-inqas sal-2018 (17). Studju ieħor jissuġġerixxi wkoll li l-inventarji Ċiniżi huma mimlija, b'riżultat ta' tnaqqis fil-prezzijiet tal-prodott bażiku (18). Dan ġiegħel lill-industrija downstream tnaqqas il-provvista tagħha ta' ħjut b'saħħithom ħafna (high tenacity) għall-minimu neċessarju, sabiex tevita riskji dovuti għaċ-ċaqliq fil-prezzijiet.

(59) Għaldaqstant, huwa probabbli li jekk il-miżuri jitħallew jiskadu, il-produtturi esportaturi Ċiniżi jibqgħu attivi fi prattiki ta' pprezzar aggressiv, sabiex jiksbu sehem akbar mis-suq fl-Ewropa għall-kapaċità eċċessiva sinifikanti tagħhom.

4. Konklużjoni dwar id-dumping u l-probabbiltà ta' kontinwazzjoni tad-dumping

(60) L-investigazzjoni, li bbażat fuq l-aħjar fatti disponibbli, uriet li l-produtturi Ċiniżi kienu qed jagħmlu dumping matul il-perjodu tal-investigazzjoni ta' rieżami. Ġie stabbilit li ċ-Ċina għandha kapaċità ta' riżerva enormi għad-dispożizzjoni tagħha (meta mqabbla mad-daqs tas-suq tal-Unjoni). Barra minn hekk, fid-dawl tat-tkabbir bil-mod tas-suq domestiku Ċiniż, il-produtturi esportaturi Ċiniżi għandhom bżonn jibqgħu jdaħħlu fl-Unjoni kwantitajiet sinifikanti tal-prodott ikkonċernat sabiex jiksbu livell aċċettabbli ta' bejgħ.

(61) F'dawn iċ-ċirkustanzi, huwa konkluż li, jekk il-miżuri jitħallew jiskadu, huwa ferm probabbli li l-prattiki ta' dumping, li ma twaqqfux mill-miżuri, ikomplu fis-suq tal-UE.

D. PROBABBILTÀ TA' KONTINWAZZJONI JEW RIKORRENZA TA' ĦSARA

1. Definizzjoni tal-industrija tal-Unjoni u tal-produzzjoni tal-Unjoni

(62) Matul il-perjodu tal-investigazzjoni ta' rieżami, il-prodott simili kien immanifatturat minn sitt produtturi tal-Unjoni li jikkostitwixxu “l-industrija tal-Unjoni” skont it-tifsira tal-Artikolu 4(1) tar-Regolament bażiku. L-ebda wieħed minnhom ma oppona l-bidu ta' dan ir-rieżami.

2. Konsum tal-Unjoni

(63) Il-Kummissjoni stabbilixxiet il-konsum tal-Unjoni fuq il-bażi tal-istatistika disponibbli dwar l-importazzjoni, il-bejgħ reali tal-produtturi tal-Unjoni li kkooperaw fis-suq tal-Unjoni u l-bejgħ stmat tal-produtturi tal-Unjoni li ma kkooperawx. Id-definizzjoni tal-konsum tirreferi għall-bejgħ f'suq ħieles, inkluż il-bejgħ lil partijiet relatati iżda mingħajr l-użu ristrett. L-użu ristrett, jiġifieri t-trasferimenti interni tal-prodott simili fost il-produtturi integrati tal-Unjoni għal aktar ipproċessar, ma ġiex inkluż fiċ-ċifra tal-konsum tal-Unjoni, għax dawn it-trasferimenti interni mhumiex f'kompetizzjoni mal-bejgħ minn fornituri indipendenti fis-suq ħieles. Il-bejgħ lil kumpaniji relatati ġie inkluż fiċ-ċifra tal-konsum tal-Unjoni billi skont id-dejta miġbura matul l-investigazzjoni, dawk il-kumpaniji relatati kienu ħielsa li jixtru l-prodott ikkonċernat ukoll minn sorsi oħra. Barra minn hekk, il-prezzijiet medji tal-bejgħ tal-produtturi tal-Unjoni għal partijiet relatati nstabu li huma konformi mal-prezzijiet medji tal-bejgħ lil partijiet mhumiex relatati.

(64) Abbażi ta' dan, il-konsum tal-Unjoni żviluppa kif ġej: Tabella 2 Konsum tal-Unjoni 2012 2013 2014 PIR Il-volum (f'tunnellati) 196 478 209 076 222 306 217 171 Indiċi 100 106 113 111 Sors: Tweġibiet għall-kwestjonarju u l-bażi tad-dejta tal-Artikolu 14(6).

(65) Il-konsum tal-Unjoni żdied bi 11 % minn 196 478 tunnellata fl-2012 għal 217 171 tunnellata fil-perjodu tal-investigazzjoni ta' rieżami. Il-konsum matul ħafna mill-perjodu kkunsidrat kien ogħla mill-konsum ta' 205 912-il tunnellata fil-perjodu tal-investigazzjoni oriġinali (minn Lulju 2008 sa Ġunju 2009).

(66) Parti interessata ddikjarat li s-servizzi tal-Kummissjoni kellhom jinkludu bejgħ ristrett għad-determinazzjoni tal-konsum u li billi jagħmlu dan is-sehem mis-suq Ċiniż kien ikun stabbli. Issuġġeriet li s-servizzi tal-Kummissjoni ddistingwew ħażin bejn it-tliet swieq, jiġifieri l-bejgħ lill-kumpaniji mhux relatati, il-bejgħ lill-kumpaniji relatati intiżi għal bejgħ fis-suq ħieles u l-bejgħ lill-kumpaniji relatati intiżi għal użu ristrett, filwaqt li allegatament dan il-bejgħ kollu kellu jiġi inkluż fid-determinazzjoni tal-konsum tal-Unjoni.

(67) L-ewwel nett, ta' min jenfasizza li ma saret l-ebda distinzjoni bejn it-tliet swieq differenti. L-użu ristrett mill-kumpaniji relatati ġie eskluż minħabba li dawn il-prodotti ma jitpoġġewx f'ċirkolazzjoni libera fis-suq tal-UE u għaldaqstant ma jikkompetux mal-importazzjonijiet. Dan il-bejgħ jikkonsisti biss fi trasferiment ta' prodotti lejn l-entitajiet relatati għall-inkorporazzjoni tagħhom fil-proċess tal-produzzjoni ta' prodotti oħrajn, mhux investigati. Għaldaqstant, dan l-użu ristrett ma jistax jitqies bħala parti mill-konsum tal-Unjoni tal-prodott ikkonċernat.

(68) It-tieni nett, f'kull każ, iż-żieda ipotetika tal-bejgħ ristrett fil-konsum tal-Unjoni ma jagħmilx l-evoluzzjoni tas-sehem mis-suq Ċiniż stabbli. Anzi, it-tendenza tibqa' l-istess fil-parti l-kbira tagħha kif jidher hawn taħt fit-Tabella 3.

3. Importazzjonijiet soġġetti għal miżuri mill-pajjiż ikkonċernat

(a) Volum u sehem mis-suq

(69) Ta' min ifakkar li fl-investigazzjoni oriġinali, il-volumi ta' importazzjonijiet li nstab li ma kinux oġġett ta' dumping kienu esklużi mill-analiżi tal-iżvilupp tal-importazzjonijiet mir-RPĊ fis-suq tal-Unjoni u tal-impatt fuq l-industrija tal-Unjoni.

(70) Il-volum u s-sehem mis-suq ta' importazzjonijiet oġġett ta' dumping miċ-Ċina ġew stabbiliti abbażi tal-bażi tad-dejta tal-Artikolu 14(6) u ġew żviluppati kif ġej: Tabella 3 Il-volum u s-sehem mis-suq tal-importazzjonijiet soġġetti għal miżuri Pajjiż 2012 2013 2014 PIR Iċ-Ċina Il-volum (f'tunnellati) 44 484 48 339 60 078 57 465 Indiċi 100 109 135 129 Sehem mis-suq (%) 22,6 23,1 27 26,5 Sehem mis-suq fir-rigward tal-konsum flimkien mal-użu ristrett flimkien mal-użu ristrett (%) 21,3 21,8 25,5 24,9 Sors: Bażi tad-dejta tal-Artikolu 14(6).

(71) Filwaqt li l-importazzjonijiet Ċiniżi oġġett ta' dumping kienu jgħoddu għal sehem mis-suq ta' 18,8 % u għal 38 404 tunnellati matul il-perjodu tal-investigazzjoni oriġinali, dawn żdiedu b'mod konsiderevoli matul il-perjodu taħt kunsiderazzjoni f'dan ir-rieżami. L-importazzjonijiet oġġett ta' dumping żdiedu minn 44 484 għal 57 465 tunnellata tul il-perjodu taħt kunsiderazzjoni u ammontaw għal 26,5 % tas-sehem mis-suq matul il-perjodu tal-investigazzjoni ta' rieżami.

(b) Il-prezzijiet tal-importazzjonijiet soġġetti għal miżuri mill-pajjiż ikkonċernat u t-twaqqigħ tal-prezz

(72) Il-prezzijiet tal-importazzjoni ġew stabbiliti fuq il-bażi tal-bażi tad-dejta tal-Artikolu 14(6) u, bħala medja, naqsu bi 12 % matul il-perjodu taħt kunsiderazzjoni. Tabella 4 Il-prezzijiet tal-importazzjonijiet soġġetti għal miżuri Pajjiż 2012 2013 2014 PIR Iċ-Ċina Prezz medju (EUR/kg) 1,79 1,63 1,54 1,57 Indiċi 100 91 86 88 Sors: Bażi tad-dejta tal-Artikolu 14(6).

(73) Minħabba n-nuqqas ta' kooperazzjoni mill-produtturi Ċiniżi u, għalhekk, in-nuqqas ta' dejta dwar il-prezz tal-esportazzjoni relatat mat-tip ta' prodott, il-Kummissjoni ma setgħetx tagħmel tqabbil iddettaljat tal-prezzijiet skont it-tip ta' prodott. Għal dawn ir-raġunijiet, il-kalkoli tat-twaqqigħ tal-prezz saru fuq il-bażi ta' tqabbil bejn il-prezzijiet medji tal-esportazzjonijiet Ċiniżi soġġetti għall-miżuri u l-prezzijiet medji tal-Industrija tal-Unjoni matul il-perjodu tal-investigazzjoni ta' rieżami. Wara l-aġġustar għar-rata tad-dazju doganali konvenzjonali ta' 4 %, ġie stabbilit marġni tat-twaqqigħ tal-prezz ta' 22,7 %. L-investigazzjoni oriġinali sabet marġni ta' twaqqigħ tal-prezz simili ta' 24,1 %. Madankollu, dan il-marġni kien ibbażat fuq tqabbil tat-tip ta' prodott komparabbli, peress li l-esportaturi Ċiniżi kienu kkooperaw f'dak il-każ.

(74) Għaldaqstant, il-Kummissjoni kkonkludiet li hemm imġiba konsistenti min-naħa tal-esportaturi tar-RPĊ fit-twaqqigħ tal-prezz tal-prezzijiet tal-produtturi tal-UE.

(75) Parti interessata ddikjarat li l-importazzjonijiet mhux oġġett ta' dumping kellhom jiġu inklużi fil-kalkolu tat-twaqqigħ fil-prezz.

(76) Madankollu, il-Kummissjoni tqis li din l-inklużjoni mhijiex iċċertifikata, abbażi tal-applikazzjoni tal-interpretazzjoni tal-Ftehim Antidumping ipprovdut mill-Korp għas-Soluzzjoni tat-Tilwim tad-WTO fil-każ Beef and rice (19), kif diġà ssemma aktar 'il fuq fil-premessa 35.

4. Is-sitwazzjoni ekonomika tal-industrija tal-Unjoni

(77) B'konformità mal-Artikolu 3(5) tar-Regolament bażiku, il-Kummissjoni eżaminat l-impatt tal-importazzjonijiet oġġett ta' dumping fuq l-industrija tal-Unjoni fuq il-bażi tal-evalwazzjoni tal-indikaturi ekonomiċi rilevanti kollha għal evalwazzjoni tal-istat tal-industrija tal-Unjoni mill-2012 sal-aħħar tal-PIR.

(78) Biex għamlet dan, il-Kummissjoni ddistingwiet bejn l-indikaturi tal-ħsara makroekonomiċi u dawk mikroekonomiċi. L-indikaturi makroekonomiċi għall-perjodu taħt kunsiderazzjoni ġew stabbiliti, analizzati u eżaminati fuq il-bażi tad-dejta pprovduta mill-industrija tal-Unjoni. L-indikaturi mikroekonomiċi ġew stabbiliti fuq il-bażi tad-dejta miġbura u vverifikata fil-livell tal-produtturi tal-Unjoni li kkooperaw. Minħabba problemi ta' rikonċiljazzjoni rigward id-dejta ta' sussidjarja minnhom tal-grupp DuraFiber wara r-riorganizzazzjoni tagħha (DuraFiber Technologies (DFT) GmbH, il-Ġermanja), id-dejta ppreżentata u t-tweġiba għall-kwestjonarju tagħha ġew esklużi mid-determinazzjoni tal-indikaturi mikroekonomiċi.

(79) Parti interessata ddikjarat li l-esklużjoni ta' DuraFiber Germany possibbilment biddlet l-indikaturi tal-ħsara b'mod fundamentali.

(80) L-ewwel nett ta' min jinnota li l-esklużjoni tad-dejta parzjalment verifikata minn DuraFiber Germany affettwat biss it-twaqqif tal-indikaturi mikroekonomiċi. Għaldaqstant, l-analiżi tal-indikaturi makroekonomiċi mhijiex affettwata. Barra minn hekk, dawn il-mikroindikaturi kienu bbażati fuq id-dejta tal-erba' (4) produtturi tal-Unjoni li jifdal li jirrappreżentaw madwar 80 % tal-produzzjoni tal-Unjoni. Għaldaqstant, l-indikaturi speċifiċi baqgħu rappreżentattivi għall-industrija tal-Unjoni. Fl-aħħar nett, id-dejta parzjalment verifikata pprovduta minn DuraFiber Germany ġeneralment segwiet it-tendenza tal-indikaturi mikroekonomiċi tal-erba' produtturi tal-Unjoni li d-dejta tagħhom ġiet meqjusa.

(81) Fid-dawl taż-żewġ kunsiderazzjonijiet ta' hawn fuq, ġie konkluż li l-esklużjoni ta' DuraFiber Germany mill-analiżi tal-mikroindikaturi ma biddlitx it-tendenzi tal-indikaturi tal-ħsara u l-konklużjonijiet korrespondenti huma għaldaqstant rappreżentattivi tal-industrija ġenerali.

(82) Fit-taqsimiet li ġejjin, l-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, stokks, il-volum tal-bejgħ, sehem mis-suq u t-tkabbir, l-impjiegi, il-produttività, id-daqs reali tal-marġini ta' dumping u l-irkupru minn dumping preċedenti. L-indikaturi mikroekonomiċi huma: il-prezzijiet unitarji medji, il-kost tal-produzzjoni, il-profittabilità, il-fluss tal-flus, l-investimenti, ir-redditu fuq l-investiment, il-possibbiltà li jiżdied il-kapital u l-kostijiet tal-manodopera.

Indikaturi makroekonomiċi

(a) Produzzjoni, kapaċità ta' produzzjoni u użu tal-kapaċità

(83) Il-produzzjoni totali tal-Unjoni, il-kapaċità ta' produzzjoni u l-użu tal-kapaċità żviluppaw kif ġej matul il-perjodu kkunsidrat: Tabella 5 Produzzjoni, kapaċità ta' produzzjoni u użu tal-kapaċità 2012 2013 2014 PIR Volum tal-produzzjoni (tunnellati) 92 753 91 985 93 990 92 461 Volum tal-produzzjoni (Indiċi) 100 99 101 100 Kapaċità ta' produzzjoni (tunnellati) 109 398 108 869 108 690 110 285 Kapaċità ta' produzzjoni (Indiċi) 100 100 99 101 Użu tal-kapaċità (%) 85 84 86 84 Sors: tweġibiet għall-kwestjonarju.

(84) Matul il-perjodu taħt kunsiderazzjoni, il-produzzjoni, il-kapaċità ta' produzzjoni u l-użu tal-kapaċità baqgħu stabbli.

(b) Il-volum tal-bejgħ u s-sehem mis-suq

(85) Il-volumi tal-bejgħ u s-sehem mis-suq tal-industrija tal-Unjoni fl-Unjoni żviluppaw matul il-perjodu kkunsidrat kif ġej: Tabella 6 Il-volum tal-bejgħ u s-sehem mis-suq 2012 2013 2014 PIR Volum tal-bejgħ fl-Unjoni (tunnellati) 67 527 69 407 68 007 65 733 Volum tal-bejgħ fl-Unjoni (Indiċi) 100 103 101 97 Sehem mis-suq (%) 34,4 33,2 30,6 30,3 Sors: Bażi tad-dejta tal-Artikolu 14(6) u tweġibiet għall-kwestjonarju.

(86) Il-volum tal-bejgħ tal-industrija tal-Unjoni fis-suq tal-Unjoni naqas bi -3 % u s-sehem mis-suq rispettiv tagħha naqas b'4,1 punti perċentwali, minn 34,4 % għal 30,3 % tul il-perjodu taħt kunsiderazzjoni.

(c) It-tkabbir

(87) Filwaqt li l-konsum tal-Unjoni żdied bi 11 % matul il-perjodu taħt kunsiderazzjoni, il-volum tal-bejgħ tal-industrija tal-Unjoni naqas b' – 3 %.

(d) Impjiegi u produttività

(88) L-impjiegi u l-produttività żviluppaw matul il-perjodu taħt kunsiderazzjoni kif ġej: Tabella 7 Impjiegi u produttività 2012 2013 2014 PIR Għadd ta' impjegati 941 875 902 911 Numru ta' impjegati (Indiċi) 100 93 96 97 Produttività (unità/impjegat) 98,6 105,2 104,2 101,5 Produttività (unità/impjegat) (Indiċi) 100 107 106 103 Sors: Tweġibiet għall-kwestjonarju.

(89) L-impjiegi naqsu bi – 3 % matul il-perjodu taħt kunsiderazzjoni. Fl-istess ħin, il-produttività żdiedet bi 3 % kif jidher fit-Tabella 7 fil-premessa 88.

(e) Il-kobor tal-marġini tad-dumping u l-irkupru mid-dumping passat

(90) Il-marġni tad-dumping stabbilit għaċ-Ċina fl-investigazzjoni oriġinali kien ferm ogħla mil-limitu de minimis. L-investigazzjoni stabbilixxiet li l-importazzjonijiet ta' ħjut b'saħħithom ħafna (high tenacity) ta' poliesteri miċ-Ċina komplew jidħlu fis-suq tal-Unjoni bi prezzijiet oġġett ta' dumping. Il-marġni ta' dumping stabbilit matul dan il-perjodu ta' investigazzjoni tar-rieżami kien ukoll ħafna ogħla mil-livell de minimis, ara l-premessa 38. Dan ikkoinċida ma' żieda fil-volumi ta' importazzjonijiet oġġett ta' dumping miċ-Ċina bi prezzijiet dejjem anqas, li rriżultaw fi gwadann tas-sehem mis-suq matul il-perjodu taħt kunsiderazzjoni. Konsegwentement, l-industrija tal-Unjoni tilfet is-sehem mis-suq kif ukoll il-volum ta' bejgħ matul l-istess perjodu. Madankollu, irnexxielha tnaqqas it-telf tagħha.

Indikaturi mikroekonomiċi

(f) Il-prezzijiet u l-fatturi li jaffettwaw il-prezzijiet

(91) Il-prezzijiet medji tal-bejgħ tal-industrija tal-Unjoni lil klijenti mhux relatati fl-Unjoni żviluppaw kif ġej matul il-perjodu kkunsidrat: Tabella 8 Il-prezzijiet medji tal-bejgħ 2012 2013 2014 PIR Prezz medju tal-bejgħ ta' unità fl-Unjoni (EUR/kg) 2,39 2,31 2,23 2,17 Prezz medju tal-bejgħ ta' unità fl-Unjoni (Indiċi) 100 97 93 91 Kost ta' produzzjoni għal kull unità (EUR/kg) 2,50 2,43 2,26 2,19 Kost ta' produzzjoni għal kull unità (Indiċi) 100 97 90 87 Sors: Tweġibiet għall-kwestjonarju.

(92) Il-prezz tal-bejgħ għal kull unità tal-industrija tal-Unjoni lil klijenti mhux relatati fl-Unjoni naqas b'9 %. Dan huwa spjegat f'parti minnu mit-tnaqqis bi 13 % tal-kost ta' produzzjoni għal kull unità. Madankollu, il-prezzijiet naqsu inqas mill-ispejjeż, u dan jispjega l-impatt pożittiv fil-profittabbiltà tal-industrija tal-Unjoni kif jidher hawn taħt fil-premessa 98.

(g) Kostijiet lavorattivi

(93) Il-kostijiet lavorattivi medji tal-industrija tal-Unjoni żviluppaw kif ġej matul il-perjodu kkunsidrat: Tabella 9 Kostijiet lavorattivi medji għal kull impjegat 2012 2013 2014 PIR Kostijiet lavorattivi medji għal kull impjegat (EUR) 39 273 41 674 39 711 39 850 Kostijiet lavorattivi medji għal kull impjegat (Indiċi) 100 106 101 101 Sors: Tweġibiet għall-kwestjonarju.

(94) Il-kostijiet lavorattivi medji għal kull impjegat baqgħu stabbli matul il-perjodu taħt kunsiderazzjoni. Dan jista' jiġi spjegat prinċipalment biż-żieda fl-isforzi tal-industrija tal-Unjoni biex tikkontrolla l-kost tal-produzzjoni u b'hekk iżżomm il-kompetittività tagħha.

(h) Inventarji

(95) Il-livelli tal-istokk tal-produtturi tal-Unjoni żviluppaw kif ġej matul il-perjodu taħt kunsiderazzjoni: Tabella 10 Inventarji 2012 2013 2014 PIR Stokkijiet tal-għeluq (tunnellati) 8 050 6 872 8 244 8 387 Stokkijiet tal-għeluq (Indiċi) 100 85 102 104 L-istokkijiet tal-għeluq bħala perċentwal tal-produzzjoni (%) 8,7 7,5 8,8 9,1 Sors: Tweġibiet għall-kwestjonarju.

(96) Matul il-perjodu kkunsidrat, l-istokkijiet tal-industrija tal-Unjoni kumplessivament żdiedu b'4 %. Sehem sinifikanti mill-produzzjoni tal-ħjut b'saħħithom ħafna (high tenacity) ta' poliesteri jikkonsisti fi prodotti standard. Għalhekk l-industrija tal-Unjoni trid iżżomm ċertu livell ta' stokk sabiex tkun f'pożizzjoni biex tissodisfa malajr id-domanda tal-konsumaturi tagħha. L-istokk tal-għeluq bħala perċentwal tal-produzzjoni baqgħet relattivament stabbli, wara l-evoluzzjoni tal-produzzjoni tal-industrija tal-Unjoni.

(i) Il-profittabbiltà, il-fluss ta' flus, l-investimenti, ir-redditu fuq l-investimenti u l-kapaċità li jiġi ġġenerat il-kapital

(97) Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni żviluppaw matul il-perjodu taħt kunsiderazzjoni kif ġej: Tabella 11 Profittabbiltà, fluss tal-flus, investimenti u redittu fuq l-investimenti 2012 2013 2014 PIR Il-profittabbiltà tal-bejgħ fl-Unjoni lil klijenti mhux relatati (% tal-fatturat mill-bejgħ) – 4,7 – 5,3 – 1,4 – 1,1 Fluss tal-flus (EUR) – 2 993 463 – 4 156 375 – 4 895 147 – 2 111 763 Il-fluss tal-flus Indiċi – 100 – 139 – 164 – 71 Investimenti (EUR) 2 313 235 1 284 905 3 511 528 12 801 375 Investimenti Indiċi 100 56 152 553 Redditu fuq l-investimenti (%) – 4,3 – 4,2 – 2,0 – 1,4 Sors: Tweġibiet għall-kwestjonarju.

(98) Il-Kummissjoni stabbilixxiet il-profittabbiltà tal-industrija tal-Unjoni billi esprimiet il-profitt nett qabel it-taxxa tal-bejgħ tal-prodott simili lil konsumaturi mhux relatati fl-Unjoni bħala perċentwal tal-fatturat tagħha. Il-profittabbiltà kienet għadha negattiva, għad li tjiebet minn – 4,7 % għal – 1,1 % matul il-perjodu taħt kunsiderazzjoni. Madankollu din xorta hija anqas mill-profitt fil-mira ta' 3 % stabbilit fl-investigazzjoni oriġinali.

(99) Il-fluss tal-flus nett huwa l-kapaċità tal-industrija tal-Unjoni li tiffinanzja waħedha l-attività tagħha u li dan kien negattiv matul il-perjodu taħt kunsiderazzjoni. Għad li l-indikatur irreġistra titjib sinifikanti ta' 29 %, dan għadu negattiv. Dan iqajjem tħassib dwar il-kapaċità tal-industrija tal-Unjoni li tkompli għaddejja bl-iffinanzjar proprju neċessarju tal-attivitajiet tagħha.

(100) L-investimenti żdiedu b'mod sinifikanti matul il-perjodu, primarjament sabiex jiġu ssodisfati l-ħtiġijiet ta' manutenzjoni, b'parti żgħira li tikkorrispondi għal modernizzazzjoni, u dan ħalla impatt żgħir fuq l-espansjoni tal-kapaċità.

(101) Ir-redditu fuq l-investimenti huwa l-profitt nett f'perċentwal tal-valur kontabilistiku gross tal-investimenti. Dan l-indikatur żdied minn – 4,3 % għal – 1,4 % matul il-perjodu taħt kunsiderazzjoni bħala riżultat tal-profittabbiltà dejjem akbar u tal-istaġnar fl-investimenti matul il-perjodu taħt kunsiderazzjoni.

(102) B'kunsiderazzjoni tal-profittabbiltà negattiva u tal-fluss tal-flus negattiv, il-ħila tal-kumpanija li tiġġenera kapital baqgħet limitata ħafna.

(j) Konklużjoni dwar id-dannu

(103) Matul il-perjodu taħt kunsiderazzjoni, ħafna mill-indikaturi tad-dannu importanti tal-industrija tal-Unjoni wrew xejra negattiva. Is-sehem mis-suq tagħha naqas b'4,1 punti perċentwali minn 34,4 % għal 30,3 %, il-volum tal-bejgħ u l-prezz tal-bejgħ għal kull unità fl-UE naqas bi 3 % u b'9 %, rispettivament. Fl-istess ħin, l-impjiegi naqsu bi 3 %, il-volum tal-bejgħ tal-esportazzjonijiet lejn kumpaniji mhux relatati naqas bi 28 %, u l-prezzijiet tal-bejgħ mill-esportazzjonijiet għal kull unità naqsu bi 17 %. Il-produttività żdiedet bi 2,9 %.

(104) Minkejja t-tendenzi ta' hawn fuq, il-profittabbiltà tjiebet minn – 4,7 % għal – 1,1 % matul il-perjodu taħt kunsiderazzjoni. Għad li dan huwa titjib konsiderevoli meta mqabbel mal-profittabbiltà tal-Industrija tal-Unjoni matul il-PI tal-investigazzjoni orġinali (mill-1 ta' Lulju 2008 sat-30 ta' Ġunju 2009) li kienet ta' – 13,3 %, il-profittabbiltà għadha negattiva. Is-sitwazzjoni ta' telf tal-Industrija tal-Unjoni rriżultat f'redditu fuq l-investiment negattiv kontinwu. Minkejja dan, il-fluss tal-flus tjieb.

(105) L-investigazzjoni oriġinali kkonkludiet li s-sehem mis-suq ta' 18,8 % tal-importazzjonijiet Ċiniżi li nstabu li kienu oġġett ta' dumping u li waqqgħu l-prezzijiet tal-bejgħ tal-industrija tal-Unjoni b'24,1 % kien biżżejjed sabiex jikkaġuna dannu materjali għall-industrija tal-Unjoni. Instabet sitwazzjoni komparabbli matul il-perjodu tal-investigazzjoni ta' rieżami. L-importazzjonijiet oġġett ta' dumping Ċiniżi rrappreżentaw 26,5 % tas-sehem mis-suq u waqqgħu l-prezzijiet tal-bejgħ tal-industrija tal-Unjoni bi 18,6 % kif spjegat hawn taħt fil-premessa 110.

(106) Parti interessata ddikjarat li l-industrija tal-Unjoni ma ġġarrabx ħsara materjali, billi l-produzzjoni, il-kapaċità ta' produzzjoni u l-użu tal-kapaċità jibqgħu stabbli. L-evoluzzjoni ta' indikaturi oħrajn bħall-volumi tal-bejgħ u s-sehem mis-suq jitqiesu affettwati ħażin bid-definizzjoni żbaljata ta' konsum kif allegat fil-premessa 66.

(107) L-allegazzjoni ta' kalkolu ħażin tal-konsum ġiet miċħuda fil-premessa 67. Barra minn hekk, skont l-Artikolu 3(5) tar-Regolament bażiku, lanqas ma jistgħu, wieħed jew iktar mill-fatturi ta' ħsara relevanti, neċessarjament jagħtu gwida deċiżiva. Għaldaqstant, il-fatt li xi fatturi baqgħu stabbli ma jbiddilx il-konklużjonijiet dwar il-ħsara.

(108) Għar-raġunijiet imsemmijin hawn fuq, il-Kummissjoni kkonkludiet li l-industrija tal-Unjoni għadha qiegħda ssofri dannu materjali skont it-tifsira tal-Artikolu 3(5) tar-Regolament bażiku.

5. Il-kawżalità

(109) Fid-dawl tas-sejbiet ta' hawn fuq ta' dannu materjali, il-Kummissjoni eżaminat jekk l-importazzjonijiet oġġett ta' dumping miċ-Ċina kkawżawx dannu materjali lill-industrija tal-Unjoni. Il-Kummissjoni eżaminat ukoll jekk fl-istess ħin kienx hemm fatturi magħrufin oħrajn li setgħu kienu ta' dannu għall-industrija tal-Unjoni.

5.1. Effetti tal-importazzjonijiet oġġett ta' dumping

(110) L-Industrija tal-Unjoni għadha f'sitwazzjoni ta' rkupru parzjali fraġli u huwa meqjus li, minkejja l-miżuri fis-seħħ, l-importazzjonijiet oġġett ta' dumping miċ-Ċina komplew jikkawżaw dannu materjali. Meta jitqies l-effett ikkombinat tal-ispejjeż wara l-importazzjoni ta 2,7 % kif ivverifikat fil-livell ta' importaturi mhux relatati li jikkooperaw, ir-rata tad-dazji doganali ta'4 % u d-dazji antidumping imħallsa matul il-perjodu ta' investigazzjoni tar-rieżami, il-prezzijiet medji tal-importazzjonijiet oġġett ta' dumping Ċiniżi xorta nstabu li jwaqqgħu il-prezz medju tal-bejgħ tal-industrija tal-Unjoni b'mod sinifikanti bi 18,6 %. Dawn l-importazzjonijiet komplew jiżdiedu fl-aħħar snin ukoll, u dan ħalla impatt negattiv fuq is-suq ġenerali billi baxxa l-prezzijiet u kkontribwixxa għat-tnaqqis fis-sehem mis-suq tal-industrija tal-Unjoni. Il-pressjoni ssoktata eżerċitata fuq is-suq tal-Unjoni ma ppermettietx lill-industrija tal-Unjoni sabiex tibbenefika bis-sħiħ mit-tnaqqis fil-kostijiet tal-materja prima.

(111) Parti interessata ddikjarat in-nuqqas ta' korrelazzjoni bejn il-prezzijiet Ċiniżi u l-istat tal-industrija tal-Unjoni.

(112) Madankollu, din l-analiżi kienet ibbażata fuq tendenzi għall-perjodu mill-2011 sal-2015 li huma differenti mill-perjodu kkunsidrat fl-investigazzjoni attwali, li hu mill-2012 sal-PIR (li ntemm f'Settembru 2015). Għaldaqstant, din l-analiżi ma tistax titqies. F'kull każ, ta' min jinnota li l-prezzijiet tal-importazzjonijiet oġġett ta' dumping Ċiniżi ġeneralment naqsu matul il-perjodu kkunsidrat u waqqgħu l-prezzijiet tal-industrija tal-Unjoni. Il-fatt li għal ċerti snin (il-PIR) il-prezz tal-esportazzjonijiet Ċiniżi żdied u s-sitwazzjoni tal-industrija tal-Unjoni ma ddeterjoratx ma jpoġġix f'dubju l-validità ta' dik l-osservazzjoni. Għaldaqstant, l-istqarrija ġiet miċħuda.

5.2. Effetti ta' fatturi oħrajn

(113) Fuq il-bażi tal-informazzjoni miġbura matul l-investigazzjoni, is-sehem ta' produzzjoni maħsuba għall-użu intern ma nstabx li huwa sinifikanti. Madwar 15 % biss mill-produzzjoni tal-industrija tal-Unjoni tintuża internament. Ġeneralment, volum ogħla ta' produzzjoni jwassal għal ekonomiji ta' skala li huma ta' benefiċċju għall-produttur ikkonċernat. Parti żgħira biss mill-industrija tal-Unjoni hija integrata vertikalment u l-produzzjoni maħsuba għall-użu intern tintuża għal ipproċessar ulterjuri fi prodotti ta' valur miżjud fl-industrija downstream. L-investigazzjoni ma wriet ebda problema fil-produzzjoni li hija relatata ma' dawn il-prodotti downstream. Fid-dawl tal-kunsiderazzjonijiet ta' hawn fuq, il-Kummissjoni tqis li l-produzzjoni maħsuba għall-użu intern tal-industrija tal-Unjoni ma kellhom l-ebda impatt negattiv fuq is-sitwazzjoni finanzjarja tagħha.

(114) Pajjiżi esportaturi ewlenin għall-Unjoni huma r-Repubblika tal-Korea, it-Tajwan, l-Iżvizzera, il-Belarussja u t-Turkija. L-importazzjonijiet totali tal-prodott ikkonċernat minn pajjiżi terzi inklużi importazzjonijiet mhux soġġetti għal miżuri miċ-Ċina żdiedu bi 11 % (minn 84 467 għal 93 973 tunnellata) waqt il-perjodu kkunsidrat u jirrappreżentaw 43,3 % tal-konsum tal-Unjoni. Matul l-istess perjodu, il-prezzijiet medji tal-importazzjoni għal kull unità kienu qed jonqsu b'mod konsistenti minn EUR 2,19 għal EUR 2,09 għal kull kg, tnaqqis ta' 4 %. Instabet ukoll tendenza ta' tnaqqis fil-prezzijiet tal-importazzjoni f'ħafna mill-esportaturi ta' pajjiżi terzi oħrajn għas-suq tal-Unjoni (il-Korea – 7 %, l-Iżvizzera – 15 %, il-Belarussja – 13 %, it-Turkija – 6 %). Fl-istess ħin, il-prezzijiet tal-importazzjoni għal kull unità mhux soġġetti għall-miżuri mir-RPĊ naqsu bi 3 % biss. Tabella 12 Importazzjonijiet minn pajjiżi terzi Pajjiż 2012 2013 2014 PIR Iċ-Ċina (importazzjonijiet mhux soġġetti għal miżuri) Volumi (tunnellati) 29 109 33 865 36 977 39 742 Indiċi 100 116 127 137 Sehem mis-suq (%) 14,8 16,2 16,6 18,3 Prezz medju (EUR/kg) 1,75 1,72 1,69 1,69 Indiċi 100 99 97 97 Ir-Repubblika tal-Korea Volumi (tunnellati) 27 948 31 145 33 048 32 545 Indiċi 100 111 118 116 Sehem mis-suq 14,2 14,9 14,9 15,0 Prezz medju (EUR/kg) 2,15 2,13 2,03 2,01 Indiċi 100 99 95 93 It-Tajwan Volumi (tunnellati) 10 153 9 599 9 251 8 364 Indiċi 100 95 91 82 Sehem mis-suq (%) 5,2 4,6 4,2 3,9 Prezz medju (EUR/kg) 1,78 1,91 1,85 1,90 Indiċi 100 107 104 107 L-Iżvizzera Volumi (tunnellati) 5 610 5 263 4 895 5 190 Indiċi 100 94 87 93 Sehem mis-suq (%) 2,9 2,5 2,2 2,4 Prezz medju (EUR/kg) 4,30 4,09 4,01 3,66 Indiċi 100 95 93 85 Il-Belarussja Volumi (tunnellati) 3 384 3 189 3 344 2 374 Indiċi 100 94 99 70 Sehem mis-suq (%) 1,7 1,5 1,5 1,1 Prezz medju (EUR/kg) 2,13 2,06 1,99 1,86 Indiċi 100 97 93 87 It-Turkija Volumi (tunnellati) 1 443 1 545 1 455 1 594 Indiċi 100 107 101 110 Sehem mis-suq (%) 0,7 0,7 0,7 0,7 Prezz medju (EUR/kg) 2,95 2,66 2,65 2,77 Indiċi 100 90 90 94 Pajjiżi terzi totali inklużi importazzjonijiet mhux soġġetti għal miżuri miċ-Ċina Volumi (tunnellati) 84 467 91 330 94 222 93 973 Indiċi 100 108 112 111 Sehem mis-suq (%) 43,0 43,7 42,4 43,3 Prezz medju (EUR/kg) 2,19 2,15 2,10 2,09 Indiċi 100 98 96 96 Sors: Bażi tad-dejta tal-Artikolu 14(6).

(115) Kif jidher fit-Tabella 12, is-sehem mis-suq tal-importazzjonijiet minn pajjiżi oħrajn u t-tnaqqis fil-prezzijiet tal-importazzjonijiet miċ-Ċina mhux soġġetti għal miżuri ma kinux sinifikanti tant li jistgħu jitqiesu li huma l-kawża tad-dannu tal-industrija tal-Unjoni matul il-perjodu tal-investigazzjoni ta' rieżami.

(116) Il-Kummissjoni rċiviet kummenti fir-rigward tar-raġunijiet għas-sitwazzjoni negattiva attwali tal-industrija tal-Unjoni bħall-evoluzzjoni fil-prezzijiet tal-materja prima, nuqqas ta' investimenti u ta' modernizzazzjoni, ġestjoni ħażina u nuqqas ta' viżjoni, metodi ta' produzzjoni skaduti, nuqqas ta' impjanti fuq skala kbira u kwalità baxxa tal-prodotti mmanifatturati. L-investigazzjoni wriet li s-sitwazzjoni tal-industrija tal-Unjoni ma setgħetx tiġi attribwita għal dawn ir-raġunijiet. Minflok, sabet li l-industrija tal-Unjoni kompliet topera b'mod effettiv f'suq kompetittiv ħafna, ottimizzat l-użu tal-assi eżistenti, bla ma investiet wisq fl-espansjoni tal-kapaċità u fl-immodernizzar, sabiex b'hekk irnexxielha żżid il-profittabbiltà tagħha wara l-impożizzjoni tal-miżuri definittivi fl-2010. Għalhekk, dawn id-dikjarazzjonijiet ġew miċħudin.

(117) Parti interessata tenniet li l-investimenti allegatament sinifikanti tal-industrija tal-Unjoni affettwaw il-fluss tal-flus u l-profitt tal-industrija tal-Unjoni u li dan l-effett ma kellux jiġi attribwit lill-importazzjonijiet Ċiniżi u li dawn il-fatturi kellhom jiġu inkorporati f'analiżi separata ta' nonattribuzzjoni.

(118) L-ewwel nett, minkejja l-investimenti li saru matul il-PIR, il-profitt u l-fluss tal-flus tal-industrija tal-Unjoni tjieb, u dan jenfasizza li dawn l-investimenti kienu ċċertifikati u kellhom effett pożittiv. It-tieni nett, il-profitt jista' jiġi influwenzat biss mid-deprezzamenti pro rata temporis relatati mal-investimenti u l-ispejjeż finanzjarji mġarrbin mill-kumpaniji filwaqt li jiffinanzjaw l-investimenti. Fl-aħħar nett, billi d-deprezzamenti huma spejjeż deduċibbli li mhumiex akkumpanjati minn ħruġ ta' flus, il-fluss tal-flus tal-industrija tal-Unjoni ma jistax jiġi affettwat direttament minnhom, l-ispejjeż finanzjarji biss ikollhom effett.

(119) Xi partijiet iddikjaraw ukoll li kien hemm jew nuqqas ta' dannu kkawżat mill-importazzjonijiet oġġett ta' dumping miċ-Ċina tul il-perjodu taħt kunsiderazzjoni, jew li d-dannu kien ikkawżat minn pajjiżi oħrajn. Peress li nstab li l-prezzijiet tal-importazzjonijiet oġġett ta' dumping miċ-Ċina baqgħu jwaqqgħu l-prezzijiet tal-industrija tal-Unjoni u kienu anqas mill-prezzijiet tal-importazzjoni mill-pajjiżi l-oħrajn, din id-dikjarazzjoni ġiet miċħuda.

(120) Parti interessata saħqet li l-Kummissjoni kellha tispjega aħjar l-impatt ta' fatturi oħrajn ta' kawżalità fl-hekk imsejħa analiżi ta' nonattribuzzjoni tagħha.

(121) F'dan ir-rigward, ta' min jenfasizza li l-iskop tal-analiżi ta' nonattribuzzjoni huwa li jiġi stabbilit jekk ir-rabta ta' kawżalità osservata bejn l-importazzjonijiet oġġett ta' dumping u l-ħsara materjali tal-industrija tal-Unjoni setgħu nkisru b'fattur ieħor, u dan jagħmel il-kawżalità improbabbli jew anki impossibbli. L-ebda wieħed mill-fatturi meqjusa ma kellu din il-kwalità u għaldaqstant l-istqarrja ġiet miċħuda.

5.3. Konklużjoni dwar il-kawżalità

(122) Għad li fatturi oħrajn setgħu kkontribwixxew għad-dannu wkoll, dawn ma nstabux li kienu biżżejjed sabiex ikissru l-kawżalità bejn l-importazzjonijiet oġġett ta' dumping miċ-Ċina u d-dannu tal-industrija tal-Unjoni.

E. IL-PROBABBILTÀ TAL-KONTINWAZZJONI TAD-DANNU

(123) Instab li l-esportaturi Ċiniżi kellhom kapaċità żejda eċċessiva matul il-perjodu meqjus kif indikat fil-premessa 50 meta mqabbel mad-daqs tas-suq Ewropew.

(124) Matul il-perjodu taħt kunsiderazzjoni, l-esportazzjonijiet miċ-Ċina lejn is-suq tal-Unjoni żdiedu b'mod sinifikanti b'29 %. Kif imsemmi fil-premessa 54, iċ-Ċina esportat il-prodott ikkonċernat lejn is-suq tal-Unjoni prinċipalment bi prezzijiet ogħla mill-bqija tad-dinja. L-investigazzjoni ma sabet ebda evidenza li din is-sitwazzjoni se tinbidel, tal-inqas fit-terminu qasir. Għaldaqstant, is-suq tal-Unjoni nstab li huwa kemxejn attraenti għall-esportaturi Ċiniżi minħabba l-opportunità li jiġu esportati kwantitajiet sinifikanti bi prezzijiet ogħla mill-bqija tad-dinja.

(125) L-investigazzjoni wriet li 60 % tal-importazzjonijiet Ċiniżi saru bi prezzijiet oġġett ta' dumping u li kien hemm probabbiltà ta' kontinwazzjoni tad-dumping jekk il-miżuri jitħallew jiskadu. L-importazzjonijiet oġġett ta' dumping miċ-Ċina komplew iwaqqgħu l-prezzijiet tal-produtturi tal-Unjoni b'mod sinifikanti f'livelli simili għal dawk li nstabu fl-investigazzjoni inizjali. Speċifikament, instab li l-importazzjonijiet Ċiniżi soġġetti għal miżuri jwaqqgħu l-prezz bi 22,8 % li juri mġiba aggressiva fl-ipprezzar. Dan aktarx li jkompli jbaxxi l-prezzijiet u jxekkel l-irkupru fraġli tal-industrija tal-Unjoni. B'hekk, hemm riskju ċar li d-dannu materjali għall-industrija tal-Unjoni se jkompli jekk il-miżuri jitħallew jiskadu.

(126) Fid-dawl ta' dak li ntqal, huwa konkluż li t-tħassir tal-miżuri fuq l-importazzjonijiet miċ-Ċina x'aktarx li jirriżulta fil-kontinwazzjoni tad-dannu materjali għall-industrija tal-Unjoni.

F. L-INTERESS TAL-UNJONI

(127) Skont l-Artikolu 21 tar-Regolament bażiku, il-Kummissjoni eżaminat jekk iż-żamma tal-miżuri antidumping eżistenti kontra ċ-Ċina tmurx kontra l-interessi tal-Unjoni. Id-determinazzjoni tal-interess tal-Unjoni kienet ibbażata fuq apprezzament tal-interessi varji kollha involuti, inklużi dawk tal-industrija, tal-importaturi u tal-utenti tal-Unjoni.

(128) Il-partijiet interessati kollha ngħataw l-opportunità li jesprimu l-opinjonijiet tagħhom skont l-Artikolu 21(2) tar-Regolament bażiku.

(129) Fuq din il-bażi l-Kummissjoni eżaminat jekk, minkejja l-konklużjonijiet dwar il-probabbiltà ta' rikorrenza ta' dumping u ta' dannu, eżistewx raġunijiet konvinċenti li jwasslu għall-konklużjoni li ma kienx fl-interess tal-Unjoni li jinżammu l-miżuri eżistenti.

1. L-interess tal-industrija tal-Unjoni

(130) L-industrija tal-Unjoni tilfet b'mod konsistenti sehem mis-suq u ġarrbet ħsara materjali matul il-perjodu meqjus. Minkejja dan, tejbet il-profittabbiltà tagħha għal livell li huwa qrib il-punt ta' ekwilibriju (iżda xorta negattiv) filwaqt li l-bejgħ baqa' kważi fl-istess livell. Dan l-iżvilupp lejn l-istabbiltà fis-suq huwa ferm probabbli attribwibbli għall-miżuri fis-seħħ. Jekk il-miżuri jitħassru, l-industrija tal-Unjoni wisq probabbli tispiċċa f'qagħda saħansitra agħar.

(131) Għaldaqstant, ġie konkluż li ż-żamma fis-seħħ tal-miżuri kontra ċ-Ċina jkun fl-interess tal-industrija tal-Unjoni.

2. L-interess tal-importaturi/tan-negozjanti

(132) Ħmistax-il importatur mhux relatat imlew formoli tal-kampjunar fl-istadju tal-bidu, u għalhekk ġie deċiż li għandhom jiġu applikati provvedimenti fuq il-kampjunar. Intgħażlu tliet importaturi u dawn intalbu jimlew kwestjonarju. Finalment, importatur wieħed biss ippreżenta tweġiba għall-kwestjonarju li kienet ivverifikata.

(133) L-investigazzjoni sabet li l-kumpanija kienet timporta minn produttur Ċiniż wieħed soġġett għall-miżuri, li miegħu kellha relazzjoni kummerċjali fit-tul. L-investigazzjoni wriet li l-impatt tal-miżuri fis-seħħ fuq il-kumpanija ma kienx sinifikanti. Dan huwa kkonfermat mill-fatt li l-importatur iddeċieda li ma jbiddilx is-sors tal-provvista minkejja l-impożizzjoni tal-miżuri oriġinali.

3. L-interess tal-utenti

(134) Ħamsa u għoxrin utent daħlu f'kuntatt fl-istadju tal-bidu u talbu li jimlew kwestjonarju. Finalment, ġew riċevuti tweġibiet għall-kwestjonarju mingħand erba' utenti biss. Saru żjarat għandhom kollha u d-dejta li ppreżentaw ġiet ivverifikata. Madankollu, jidher ċar li kien hemm ferm anqas parteċipazzjoni mill-industrija tal-utenti f'dan ir-rieżami ta' skadenza milli kien hemm meta kienu imposti l-ewwel miżuri. Fl-investigazzjoni oriġinali 33 utent ikkooperaw mal-investigazzjoni filwaqt li erbgħa biss ħadu sehem fir-rieżami ta' skadenza. Jidher li l-maġġoranza tal-utenti kienet kapaċi taġġusta għall-impożizzjoni tal-miżuri b'detriment żgħir għall-operazzjonijiet tagħhom.

(135) Għal utent minnhom, li kien attiv fl-industrija tal-ħajt għall-ħjata, il-Kummissjoni sabet li l-impatt tal-miżuri attwali fuq il-kostijiet u fuq il-profittabbiltà tiegħu ma kienx sinifikanti. Għat-tliet utenti l-oħrajn, li lkoll jimportaw HTY miċ-Ċina u li kienu attivi fl-industrija tal-insiġ (ċinturini, ċineg, rada, eċċ.), instab li għad li l-impatt tal-miżuri attwali fuq il-kostijiet tagħhom kien żgħir, l-impatt fuq il-profittabbiltà kien inħass aktar, peress li dawn il-kumpaniji jwettqu n-negozju tagħhom b'marġini ta' profitt baxxi ħafna. Madankollu, jidher li l-impatt tad-dazji kien limitat billi kien hemm ħafna fornituri alternattivi disponibbli bi prezzijiet kompetittivi.

(136) L-utenti li għamlu sottomissjonijiet, ikkumentaw fuq problemi li esperjenzaw mal-produtturi tal-Unjoni, bħal nuqqas ta' kapaċità, nuqqas ta' ċerti kwalitajiet u twassil mhux fil-ħin. L-utenti ddikjaraw li l-miżuri eżistenti (0 %–9,8 %) flimkien mad-dazju tal-importazzjoni regolari ta' 4 % ibbenefikaw lill-kompetituri tagħhom sabiex jimportaw prodotti downstream fis-suq tal-UE bi prezzijiet orħos peress li l-kompetituri tagħhom ma għandhomx bżonn iħallsu dazji għall-materja prima tagħhom (il-prodott ikkonċernat). Jemmnu li din is-sitwazzjoni se twassal għal trasferiment ulterjuri tal-operazzjonijiet downstream lejn postijiet barra mill-UE u jpoġġu f'riskju l-futur tal-allegati 4 000 impjegat fl-industrija tagħhom. L-investigazzjoni sabet li l-evidenza li tappoġġa dawn id-dikjarazzjonijiet ma setgħetx issostni li dawn kienu problemi rikorrenti u strutturali fir-rigward tal-industrija tal-Unjoni.

(137) L-ewwel ta' min ifakkar li l-kooperazzjoni mill-utenti f'din l-investigazzjoni kienet kemxejn limitata meta mqabbla mal-kooperazzjoni fl-investigazzjoni oriġinali (33 utent ikkooperaw fiha), u għalhekk il-problemi ta' hawn fuq aktarx li mhumiex komuni għall-utenti kollha li joperaw fis-suq tal-Unjoni.

(138) Rigward id-dikjarazzjonijiet speċifiċi tal-utenti li kkooperaw, l-investigazzjoni wriet li l-industrija tal-Unjoni għad għandha biżżejjed kapaċità mhux użata (l-użu tal-kapaċità matul il-perjodu tal-investigazzjoni ta' rieżami kien ta' 84 %) u toffri firxa wiesgħa ta' prodotti u ta' kwalitajiet. Barra minn hekk, minbarra l-ħames produtturi fl-UE, hemm ħafna fornituri alternattivi minn pajjiżi terzi oħrajn bi prezzijiet kompetittivi u b'firxa wiesgħa ta' prodotti, inklużi importazzjonijiet Ċiniżi mhux soġġetti għad-dazji antidumping. Minħabba l-livell ta' dazju antidumping relattivament baxx u l-fatt li sehem kbir tal-importazzjonijiet miċ-Ċina mhuwiex soġġett għal miżuri, huwa aktar improbabbli li l-miżuri fis-seħħ se jkunu fattur determinanti għar-rilokazzjoni allegata tal-industriji downstream. Finalment, l-evidenza ta' konsenji mhux fil-ħin kienet negliġibbli.

(139) Fir-rigward tal-użu tal-kapaċità tal-industrija tal-Unjoni matul il-perjodu ta' investigazzjoni tar-rieżami, parti interessata ddikjarat li livell ta' użu tal-kapaċità ta' 84 % jirrappreżenta kważi l-kapaċità sħiħa u għaldaqstant ma kienx hemm biżżejjed kapaċità mhux użata disponibbli.

(140) L-investigazzjoni wriet li l-produzzjoni medja tal-iskart tal-industrija tal-Unjoni kienet madwar 6 % tal-produzzjoni totali matul il-PIR, li b'dak il-mod tikkorrispondi għal użu tal-kapaċità massima teoretika ta' 94 %, li hija stima aktar raġonevoli ta' użu tal-kapaċità sħiħa mill-84 % msemmija fit-talba. Abbażi tal-kapaċità żejda li jifdal ta' mill-inqas 10 %, it-talba ġiet miċħuda.

(141) L-istess parti interessata ddikjarat li l-produtturi tal-Unjoni u l-produtturi mhux Ċiniżi mhumiex kapaċi jissodisfaw id-domanda totali u d-daqs tal-ordnijiet uniċi tal-industrija tal-utenti Ewropej.

(142) Ta' min jinnota li t-tkomplija tal-miżuri ma tbiddilx il-kundizzjonijiet tas-suq sottostanti eżistenti. L-investigazzjoni ma kixfet l-ebda bidliet fundamentali fid-domandi tal-utenti rigward id-daqs jew il-kwalità tal-ordnijiet. Barra minn hekk, huwa fatt stabbilit li l-industrija tal-Unjoni ma tistax tissodisfa d-domanda tas-suq waħidha u li l-importazzjonijiet huma meħtieġa f'dan ir-rigward. Barra minn hekk, u aktar importanti, l-objettiv tal-miżuri antidumping huwa li jerġgħu jintlaħqu kundizzjonijiet ekwivalenti ta' kompetizzjoni u kundizzjonijiet ta' kummerċ ġust fost il-partijiet kollha kkonċernati billi titneħħa l-ħsara materjali kkawżata mill-importazzjonijiet oġġett ta' dumping Ċiniżi. Għaldaqstant, ma hemm l-ebda ħtieġa li l-Industrija tal-Unjoni tkun kapaċi tforni s-suq tal-Unjoni waħidha. F'dan il-każ, hemm importazzjonijiet minn ħafna sorsi differenti, u l-importazzjonijiet soġġetti għal miżuri komplew ukoll minkejja l-preżenza tal-miżuri. Għaldaqstant, it-tkomplija tal-miżuri fil-forma attwali tagħhom u fil-livell attwali tagħhom ma jwaqqfux lill-utenti milli jiksbu l-prodott Ċiniż. F'dan il-kuntest, id-dispożizzjonijiet tar-Regolament antidumping ġew rispettati u b'konsegwenza ta' dan jenħtieġ li l-argument jiġi miċħud.

(143) Intqal ukoll li l-produtturi Ewropej ma sfruttawx id-dazji antidumping biex iżidu l-kapaċità tal-produzzjoni tagħhom jew biex jimmodernizzaw it-tagħmir tagħhom, u dan għamilhom inkapaċi li jżommu s-sehem tagħhom mis-suq f'suq li qed jikber u poġġihom f'pożizzjoni komda ħafna mingħajr ma ppruvaw ikunu kompetittivi.

(144) L-ewwel nett ta' min ifakkar, kif intqal hawn fuq, li l-objettiv tal-miżuri antidumping huwa li jitneħħa dumping dannuż, u ma hemm l-ebda rekwiżit legali li jinħtieġ li l-industrija tal-Unjoni tirristruttura jew timmodernizza.

(145) F'kull każ, kif diġà jidher fil-premessa 138 l-industrija tal-Unjoni kienet kapaċi żżid il-bejgħ tagħha billi kien hemm biżżejjed kapaċità żejda disponibbli. Barra minn hekk, l-evoluzzjoni pożittiva tal-profittabbiltà turi li l-metodi tal-produzzjoni tal-industrija tal-Unjoni xorta huma kompetittivi f'suq li huwa protett mill-prattiki tad-dumping. Barra minn hekk, is-sitwazzjoni tal-industrija tal-Unjoni assolutament ma tistax titqies bħala komda ħafna, billi l-investigazzjoni wriet li l-industrija tal-Unjoni kompliet issofri ħsara materjali matul il-perjodu kkunsidrat billi tilfet is-sehem mis-suq u għamlet telf. Hija eżattament is-sitwazzjoni fraġli tal-industrija tal-Unjoni kkawżata mill-inqas parzjalment minn prattiki passati ta' dumping u t-twaqqigħ kontinwu tal-prezzijiet tagħha li pprevenew l-industrija tal-Unjoni milli tinvesti ħafna f'espansjoni tal-kapaċità u modernizzazzjoni evidenti.

(146) Talba oħra tirrigwarda l-migrazzjoni ta' industriji downstream minħabba l-eżistenza tad-dazji antiduming. It-talba kienet appoġġata billi saret referenza għal sottomissjoni u seduta aktar bikrija li fiha saret l-istess allegazzjoni.

(147) Ta' min jinnota li l-investigazzjoni sabet li l-impatt fuq il-profittabbiltà tal-utenti kampjunati kien limitat u għaldaqstant ma jistax jitqies bħala d-determinant għall-migrazzjoni tal-industrija tal-utenti tal-Unjoni. Barra minn hekk, it-tkomplija tal-miżuri sseħħ fl-istess livell bħal qabel. Fl-aħħar nett, is-sottomissjoni li takkumpanja s-seduta ma telenka l-ebda kumpanija li effettivament emigrat.

(148) Importatur ippreżenta talba rigward id-diffikultà ekonomika marbuta mat-tibdil fil-fornituri tal-prodott ikkonċernat minħabba l-perjodu twil meħtieġ għall-fażi tal-ittestjar u r-riskju li jintilfu l-klijenti f'każ ta' kwalità instabbli u twassil irregolari.

(149) F'dan ir-rigward, ta' min jinnota li għadda perjodu ta' kważi sitt snin li matulu l-miżuri kienu fis-seħħ, u li dan jista' jitqies bħala żmien biżżejjed biex importatur isib fornituri alternattivi, anki fl-isfond tal-ittestjar li jieħu l-ħin.

4. Konklużjoni dwar l-interess tal-Unjoni

(150) Fuq il-bażi ta' dan li ntqal hawn fuq, l-investigazzjoni kkonkludiet li l-impatt tal-miżuri fuq l-utenti u fuq l-importaturi mhuwiex sinifikanti u li, għalhekk, ma hemm ebda raġuni ovvja għat-terminazzjoni tal-miżuri fuq il-bażi tal-interess tal-Unjoni.

G. MIŻURI ANTIDUMPING

(151) Il-partijiet kollha ġew mgħarrfa bil-fatti u l-kunsiderazzjonijiet essenzjali li abbażi tagħhom kien maħsub li jiġi rrakkomandat li jibqgħu fis-seħħ il-miżuri eżistenti. Ingħataw ukoll perjodu biex jissottomettu kummenti wara dan l-iżvelar. Il-preżentazzjonijiet u l-kummenti ngħataw il-kunsiderazzjoni dovuta.

(152) B'hekk huwa ċar minn dan imsemmi hawn fuq li kif stipulat fl-Artikolu 11(2) tar-Regolament bażiku, jinħtieġ li jinżammu l-miżuri antidumping applikabbli għall-importazzjonijiet tal-ħjut b'saħħithom ħafna (high tenacity) ta' poliesteri li joriġinaw miċ-Ċina, imposti mir-Regolament (UE) Nru 1105/2010.

(153) Sabiex jiġi minimizzat ir-riskju ta' evażjoni minħabba d-differenza kbira fir-rati tad-dazju, huwa kkunsidrat li f'dan il-każ huma meħtieġa miżuri speċjali biex jiżguraw l-applikazzjoni xierqa tad-dazji antidumping. Dawn il-miżuri speċjali, li japplikaw għal kumpaniji li għalihom tkun introdotta rata individwali tad-dazju, jinkludu dan li ġej: il-preżentazzjoni ta' fattura kummerċjali valida lill-awtoritajiet doganali tal-Istati Membri, li għandha tikkonforma mar-rekwiżiti stabbiliti fil-paragrafu 3 tal-Artikolu 1 ta' dan ir-Regolament. L-importazzjonijiet li ma jkunux akkumpanjati b'tali fattura gћandhom ikunu soġġetti gћad-dazju antidumping residwu li japplika gћall-produtturi l-oћra kollha.

(154) Kumpanija tista' titlob l-applikazzjoni ta' dawn ir-rati ta' dazju antidumping individwali jekk sussegwentement tibdel l-isem tal-entità tagħha. It-talba trid tkun indirizzata lill-Kummissjoni (20). It-talba jrid ikun fiha l-informazzjoni rilevanti kollha li tippermetti li turi li l-bidla ma taffettwax id-dritt tal-kumpanija li tibbenefika mir-rata tad-dazju li tapplika għaliha. Jekk il-bidla fl-isem tal-kumpanija ma jaffettwax id-dritt tagħha li tibbenefika mir-rata tad-dazju li tapplika għaliha, avviż dwar il-bidla tal-isem jiġi ppubblikat f'Il-Ġurnal Uffiċjali tal-Unjoni Ewropea.

(155) Dan ir-Regolament huwa skont l-opinjoni tal-Kumitat stabbilit mill-Artikolu 15(1) tar-Regolament (UE) 2016/1036,

ADOTTAT DAN IR-REGOLAMENT:

Artikolu 1

1. B'dan huwa impost dazju antidumping definittiv fuq l-importazzjonijiet ta' ħjut b'saħħithom ħafna (high tenacity) ta' poliesteri (għajr ħjut tal-ħjata), mhux disponibbli għall-bejgħ għall-konsumatur, inkluż il-monofilament ta' anqas minn 67 deċiteks, li joriġinaw mir-Repubblika tal-Poplu taċ-Ċina u li jaqgħu taħt il-kodiċi NM 5402 20 00.

2. Ir-rata tad-dazju antidumping definittiv applikabbli għall-prezz nett, ħieles fil-fruntiera tal-Unjoni, qabel id-dazju, tal-prodotti deskritti fil-paragrafu 1 u mmanifatturati mill-kumpaniji elenkati hawn taħt għandha tkun din li ġejja:

Il-kumpanija Dazju (%) Kodiċi TARIC addizzjonali Zhejiang Guxiandao Industrial Fibre Co. Ltd 5,1 A974 Zhejiang Hailide New Material Co. Ltd 0 A976 Zhejiang Unifull Industrial Fibre Co. Ltd 5,5 A975 Il-kumpaniji elenkati fl-Anness 5,3 A977 Hangzhou Huachun Chemical Fiber Co. Ltd 0 A989 Oriental Industries (Suzhou) Ltd 9,8 A990 Il-kumpaniji l-oħrajn kollha 9,8 A999

3. L-applikazzjoni tar-rata individwali tad-dazju speċifikata gћall-kumpanija msemmija fil-paragrafu 2 għandha tkun bil-kundizzjoni li tkun ippreżentata fattura kummerċjali valida lill-awtoritajiet doganali tal-Istati Membri, li fiha jidhru dikjarazzjoni ddatata u ffirmata minn uffiċjal tal-entità li toħroġ din il-fattura, identifikat minn ismu/isimha u l-kariga, abbozzata kif ġej: “Jien, is-sottoskritt, niċċertifika li l-(volum) ta' ħjut b'saħħithom ħafna (high tenacity) ta' poliesteri mibjugħa għall-esportazzjoni lejn l-Unjoni Ewropea kopert minn din il-fattura ġie mmanifatturat minn (l-isem u l-indirizz tal-kumpanija) (Kodiċi addizzjonali TARIC) fir-Repubblika tal-Poplu taċ-Ċina. Niddikjara li l-informazzjoni pprovduta f'din il-fattura hija sħiħa u korretta.” Jekk ma tiġix ippreżentata din il-fattura, tapplika r-rata ta' dazju applikabbli għall-“kumpaniji kollha l-oħrajn”.

4. Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.

Artikolu 2

Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-24 ta' Frar 2017. Għall-Kummissjoni Il-President Jean-Claude JUNCKER

(1) ĠU L 176, 30.6.2016, p. 21

(2) ĠU L 315, 1.12.2010, p. 1.

(3) ĠU C 77, 5.3.2015, p. 9.

(4) ĠU C 397, 28.11.2015, p. 10.

(5) F'dan ir-Regolament, l-informazzjoni kollha disponibbli pubblikament li saret referenza għaliha ġiet inkluża fir-rapporti speċifiċi għas-settur (PCI Fibres — World Synthetic Fibres Supply/Demand Reports għall-2008 u l-2013 — ara l-premessi 42, 47, 52 hawn taħt, kif ukoll PCI Fibres — Technical Fibres Report, Settembru 2014 u Jannar 2015 — ara l-premessa 58 hawn taħt), maħruġa minn kumpanija tal-konsulenza jisimha PCI Wood Mackenzie.

(6) Ir-Repubblika tal-Korea flimkien maċ-Ċina u mat-Tajwan tirrappreżenta aktar minn 90 % tal-importazzjonijiet totali ta' HTY matul il-perjodu ta' investigazzjoni tar-rieżami. L-Indja u l-Ġappun, għad li b'volumi ta' importazzjoni limitati, ġew ikkunsidrati minħabba l-volumi ta' produzzjoni ġenerali u d-daqs tas-suq domestiku tagħhom.

(7) L-importazzjonijiet, inkluż iċ-Ċina, irrappreżentaw madwar 71 % tal-konsum totali fl-2015 (sors: id-Dipartiment tal-Kummerċ tal-Istati Uniti u l-Kummissjoni dwar il-Kummerċ Internazzjonali tal-Istati Uniti).

(8) Ara pereżempju ĠU L 343, 19.12.2008, il-premessa 143.

(9) Ara Appellate Body Report Mexico — Definitive Anti-Dumping Measures on Beef and Rice: Complaint with Respect to Rice (WT/DS295/AB/R), adottat fl-20 ta' Diċembru 2005, il-paragrafi 300-307.

(10) Ara t-talba ta' rieżami, il-paġna 19 u PCI Fibres — World Synthetic Fibres Supply/Demand Reports għall-2008 u l-2013.

(11) PCI Fibres — World Synthetic Fibres Supply/Demand Reports għall-2008 (il-paġni 393-410) u l-2013 (il-paġni 379-408).

(12) Stima tal-ilmentatur.

(13) Iċ-ċifra tirreferi għas-sena kalendarja 2015 peress li ma kien hemm ebda determinazzjoni preċiża disponibbli għall-PIR.

(14) Bażi tad-dejta doganali taċ-Ċina.

(15) Is-suq disponibbli tal-UE ġie kkalkolat billi ġie kkunsidrat biss il-konsum tal-Unjoni li xorta jista' jassorbi l-prodotti Ċiniżi. Tabilħaqq, minn madwar 217 000 MT ta' konsum stmat fl-Unjoni fil-PIR, madwar 98 000 MT diġà kienu koperti minn prodotti Ċiniżi (li minnhom 39 741 MT mhux soġġetti għall-miżuri u 57 464 MT soġġetti għall-miżuri). Għaldaqstant, il-konsum disponibbli tal-Unjoni huwa kkalkolat għal madwar 119 000 MT.

(16) PCI Fibres — World Synthetic Fibres Supply/Demand Reports għall-2008 (il-paġni 393-410) u l-2013 (il-paġni 379-408).

(17) PCI Fibres — Technical Fibres Report, Jannar 2015, paġna 1.

(18) PCI Fibres — Technical Fibres Report, Settembru 2014, paġna 8.

(19) Ara r-Rapport tal-Korp tal-Appell Mexico — Definitive Anti-Dumping Measures on Beef and Rice: Complaint with Respect to Rice (WT/DS295/AB/R), adottat fl-20 ta' Diċembru 2005.

(20) European Commission, Directorate-General for Trade, Directorate H, Rue de la Loi/Wetstraat 170, 1040 Bruxelles/Brussel, BELGIQUE/BELGIË.